Summary: ایک حالیہ تحقیق سے پتا چلتا ہے کہ دنیا کے بلند پہاڑی سلسلوں پر کم برفباری اور زیادہ بارش ان علاقوں میں مزید قدرت آفات کو جنم دے رہی ہے۔

انڈیا کے ہمالیہ پہاڑی سلسلے کے خطے میں رواں ماہ لینڈ سلائیڈنگ اور سیلابی ریلوں سے درجنوں افراد ہلاک ہو چکے ہیں، مکانات اور عمارتیں بہہ  گئی ہیں۔

نیپال اور پاکستان کے کچھ حصوں کو بھی بڑے پیمانے پر نقصان پہنچا ہے اور ماہرین کا کہنا ہے کہ کمزور تعمیرات کے ساتھ طوفانی بارشیں خطے میں مزید تباہی اور آفات کا باعث بن رہی ہیں۔

تاہم بلندی پر واقع علاقوں میں بارشوں میں غیر معمولی اضافہ خطے کو مزید خطرناک بنا رہا ہے۔

ایک حالیہ تحقیق سے پتا چلا ہے کہ ہمالیہ سمیت دنیا بھر کے بلند پہاڑی سلسلوں کی ان بلندیوں پر معمول سے زیادہ بارشیں ہو رہی ہیں جہاں ماضی میں کبھی زیادہ تر برف باری ہوا کرتی تھی۔

سائنسدانوں کا کہنا ہے کہ اس تبدیلی نے پہاڑوں کو مزید خطرناک بنا دیا ہے، کیونکہ زمین کے درجہ حرارت میں اضافے سے نہ صرف بارش ہوتی ہے بلکہ یہاں پر پڑی برف بھی پگھلتی ہے۔

بارش کا پانی بھی مٹی کو نرم کر دیتا ہے، جس کا نتیجہ لینڈ سلائیڈنگ، چٹانیں گرنے، سیلاب اور ملبے کے بہاؤ کی صورت میں نکلتا ہے۔ ان علاقوں میں مٹی اور گارے سے بھرا پانی اور ٹوٹے پتھر پہاڑوں سے نیچے کی طرف بہہ جاتے ہیں۔

نیچر نامی جریدے میں جون میں شائع ہونے والی اس تحقیق میں کہا گیا ہے کہ ’ہماری تحقیق اور اس سے اخذ نتائج کئی طرح کے شواہد فراہم کرتے ہیں کہ بلندیوں پر گرم درجہ حرارت شدید بارش کو بڑھاوا دیتا ہے، خاص طور پر شمالی نصف کرہ کے برفانی علاقوں میں۔‘

یہ نتائج 2019 میں انٹر گورنمینٹل پینل آن کلائمیٹ چینج (آئی پی سی سی) کی ایک خصوصی رپورٹ سے مطابقت رکھتے ہیں جس میں کہا گیا تھا کہ زیادہ درجہ حرارت کی وجہ سے کم از کم دنیا کے کچھ بلند علاقوں میں برف باری میں کمی آئی ہے، خاص طور پر پہاڑی علاقوں کی نچلی سطح پر۔‘

’ڈرامہ کوئین‘ پوڈکاسٹ میں سنیے وہ باتیں جنہیں کسی کے ساتھ بانٹنے نہیں دیا جاتا

قسطیں

مواد پر جائیں

فرانس میں نیشنل سینٹر فار میٹرولوجیکل ریسرچ کے ایگزیکٹو ڈائریکٹر اور آئی پی سی سی کی خصوصی رپورٹ کے مصنفین میں سے ایک سیموئل مورین کہتے ہیں کہ ’بہت زیادہ اونچائی پر اور تمام موسموں میں بھی بارش کے زیادہ واقعات ہوئے ہیں۔‘

اور یہ گلوبل وارمنگ کی وجہ سے ہے کیونکہ زیرو ڈگری آئسوتھرم، جو کہ منجمد کرنے کی سطح ہے، جہاں نمی برف بن کر گرتی ہے زیادہ بلندی پر چلا گیا ہے۔

اس تحقیق میں مزید کہا گیا ہے کہ ’اس کے نتیجے میں، ان (پہاڑی) علاقوں کو ہاٹ سپاٹ (خطرناک علاقوں) کے طور پر شمار کیا جاتا ہے جہاں شدید بارش کے واقعات اور اس سے جڑے خطرات جیسے سیلاب، لینڈ سلائیڈنگ اور مٹی کے کٹاؤ کا خطرہ زیادہ بڑھ جاتا ہے۔‘

مشیگن یونیورسٹی کے اسسٹنٹ پروفیسر اور اس تحقیق کے سرکردہ مصنف محمد اومبادی نے بی بی سی کو بتایا کہ شمالی نصف کرہ میں الپس اور راکیز جیسے پہاڑی سلسلوں کے مقابلے میں ہمالیہ کے خطے کے لیے یہ خطرہ زیادہ ہے۔

’اس کی وجہ یہ ہے کہ (ہمالیہ میں) گرمی سے متعلق اضافی عمل جاری ہیں جو یہاں ہوا کے دباؤ اور طوفان کے رخ کو تبدیل کرتے ہیں، جس سے طوفانوں کی شدت میں اضافہ ہوتا ہے۔‘

ہمالیہ کا پہاڑی سلسلہ جو انڈیا، بھوٹان، نیپال اور پاکستان کے علاقوں تک پر پھیلا ہوا ہے۔ یہاں پر موسم اور درجہ حرارت میں تبدیلی کی نگرانی کے لیے شاید ہی کوئی ویدر سٹیشن ( محکمہ موسمیات کا نظام) موجود ہے، جس کی وجہ سے یہاں سے اکثر درست اعداد و شمار  حاصل کرنے میں مشکل کا سامنا ہوتا ہے۔

ان علاقوں میں نیچے وادیوں یا کم اونچائیوں پر کچھ ویدر سٹیشنز موجود ہیں لیکن وہ اس بارے میں مکمل تصویر پیش کرنے سے قاصر ہیں کہ ان بلندیوں پر موجود نمی برف باری کی صورت میں گر رہی ہے یا بارش بن کر برستی ہے۔‘

تاہم، ماؤنٹ ایورسٹ کے بیس کیمپ جو کہ سطح سمندر سے 5315 میٹر بلندی پر واقع ہے پر نصب ایک ویدر سٹیشن سے یہ ظاہر ہوا کہ یکم جون اور 10 اگست 2023 کے درمیان پہاڑ پر 245.5 ملی میٹر برسنے والی نمی میں سے 75 فیصد بارش تھی جبکہ باقی برف یا بارش دونوں کا مجموعہ تھا۔

جون اور ستمبر 2022 کے درمیان ریکارڈ کی گئی 32 فیصد بارش اور سنہ 2021 میں 43 فیصد اور سنہ 2020 میں 41 فیصد بارش کے مقابلے میں یہ بہت زیادہ ہے۔

نیشنل جیوگرافک کے ایکسپلورر بیکر پیری اور ٹام میتھیوز جو کہ نیشنل جیوگرافک اور رولیکس پرپیچوئل پلانیٹ ایکسپیڈیشنز کا حصہ تھے جس میں یہاں ویدر سٹیشن نصب کیا گیا تھا کا کہنا ہے کہ ’ہم سمجھتے ہیں کہ یہاں برف باری کے بجائے زیادہ بارش کا ہونا ایک نسبتاً حالیہ واقعہ یا رجحان ہے لیکن اس کو ثابت کرنے کے لیے ہمارے پاس طویل مدتی ڈیٹا نہیں ہے۔‘

محکمہ موسمیات کے علاقائی دفتر کے سربراہ بکرم سنگھ کا کہنا ہے کہ ہمالیائی ریاست اتراکھنڈ کے پہاڑوں پر  گرنی والی نمی میں تبدیلیاں واضح ہیں۔

ان کا کہنا ہے کہ ’ہم یقینی طور پر یہ کہہ سکتے ہیں کہ برف باری کی تعداد میں کمی آئی ہے اور یہ عام طور پر 6,000 میٹر سے نیچے کی بلندی پر ہوتا ہے۔ مون سون کے دوران، نچلی بلندیوں پر شدید بارش ہوتی ہے۔‘

کوماؤن یونیورسٹی کے شعبہ جغرافیہ کے سابق سربراہ پروفیسر جے ایس راوت کا کہنا ہے کہ کم ہوتی ہوئی برف باری اور بارش میں اضافے کا مطلب ہے کہ خطے میں دریاؤں کی نوعیت بدل گئی ہے۔

’اب شدید بارشوں کے بعد بہت سے سیلابی ریلے آئے ہیں اور وہ دریا جو کبھی اس خطے میں گلیشیئر سے بہہ رہے تھے اب بارش سے پانی کی ذخیروں میں تبدیل ہو چکے ہیں۔‘

ان علاقوں میں بڑھتے ہوئے درجہ حرارت نے اس مسئلے میں اضافہ کر دیا ہے کیونکہ اس نے ہمالیہ کے گلیشیئرز کے پگھلنے کا عمل تیز کر دیا ہے۔ یہ تیزی سے برفانی جھیلوں میں تبدیل ہونے کا باعث بنتی ہے جو پھر بہہ جانے اور سیلاب کا باعث بنتی ہیں۔ گلیشیرز کا کمزور ہونا اور پگھلنا پہاڑی ڈھلوانوں کو بھی غیر مستحکم کرتا ہے۔

ہمالیہ کے پہاڑی سلسلے پر عالمی اوسط سے تین گنا زیادہ گرمی ہونے کا تخمینہ لگایا گیا ہے  اور متعدد تحقیقوں میں پیش گوئی کی گئی ہے کہ اس سے وہاں بارش میں خاطر خواہ اضافہ ہو گا۔

شمالی انڈیا میں اتراکھنڈ اور ہماچل پردیش کی ریاستوں کے مقامی لوگوں کا کہنا ہے کہ انھوں نے دیکھا ہے کہ مون سون کے موسم میں لینڈ سلائیڈنگ اور سیلابی ریلوں کی تعداد اور شدت میں اضافہ ہوا ہے۔

اتراکھنڈ کے چمولی ضلع کے مایا پور گاؤں کے رہائشی 25 سالہ پربھاکر بھٹہ کہتے ہیں کہ ’پہاڑوں پر بارش میں اضافے کی وجہ سے ہمارے گاؤں گنائی کو پہلے ہی لینڈ سلائیڈنگ کا خطرہ تھا، اس لیے ہمیں اسے چھوڑ کر جانا پڑا، لیکن یہاں بھی ہم بے گھر ہو گئے ہیں۔‘

14 اگست کو آدھی رات سے کچھ پہلے، ایک زبردست سیلابی ریلے نے بھٹہ کے دو منزلہ مکان کو اپنی لپیٹ میں لے لیا تھا اور وہ پتھروں، گاد اور مٹی کے ملبے تلے دب گیا تھا۔

وہ کہتے ہیں کہ ’ہم زندہ بچ نکلنے میں کامیاب ہو گئے کیونکہ ہمیں اونچائی پر واقع دیہاتوں کے لوگوں نے خبردار کیا تھا کہ بہت زیادہ بارش ہو رہی ہے اور ہمارے گھر کے راستے میں اچانک سیلابی ریلہ آ سکتا ہے۔‘

پربھاکر بھٹہ کا کہنا ہے کہ ان کے اہل خانہ اس رات جاگتے رہے اور ’عجیب آواز‘ سن کر بھاگ گئے۔

’میرے والد نے اپنی زندگی بھر کی بچت سے گھر بنایا تھا، اور اب وہ بھی ختم ہو گیا ہے۔‘

وہ کہتے ہیں کہ ’یہ خطہ اب ناقابلِ رہائش ہوتا جا رہا ہے۔‘

ماہرین کا کہنا ہے کہ ماحولیاتی اعتبار سے حساس خطوں میں سڑکوں، سرنگوں اور ہائیڈرو پاور پراجیکٹس جیسے بنیادی ڈھانچوں کی تیزی سے تعمیر بھی ان آفات کا باعث بنتی ہے۔ ہمالیہ کی طرح کے زلزلے کے خطرات والے علاقوں میں زلزلے صورتحال کو مزید خراب کرتے ہیں۔

ہمالیہ کے خطے میں بارشوں میں اضافے کے اثرات انڈیا کی سرحد کے پار بھی نظر آ رہے ہیں۔

حکام کا کہنا ہے کہ شمالی پاکستان میں جہاں ہمالیہ قراقرم اور ہندوکش کے پہاڑی سلسلے ملتے ہیں، وہاں اچانک سیلابی ریلے اور مٹی اور گاد کے ملبے کے بہاؤ کے واقعات میں تیزی سے اضافہ ہوا ہے۔

پاکستان کے شمالی علاقے گلگت بلتستان کے قدرتی آفات سے نمٹنے کے ادارے کے ڈائریکٹر جنرل کمال قمر کا کہنا ہے کہ گذشتہ مون سون کے دوران گلگت بلتستان کے علاقے میں 120 سیلاب آئے، جو کہ 10 یا 20 سال پہلے سے بہت زیادہ ہے۔

وہ کہتے ہیں کہ ’موسم گرما اور سردیوں میں تقریباً 4,000 میٹر فٹ کی بلندی پر بارش ہوتی ہے، جب کہ یہاں برف پڑنی چاہیے تھی۔‘

نیپال میں مشرقی ہمالیہ کے علاقے میں سیلاب اور ملبے کے بہاؤ سے ہائیڈرو پاور اور پینے کے پانی کے پلانٹس جیسے اہم انفراسٹرکچر تباہ ہو رہے ہیں۔ ملک کی انڈیپنڈنٹ پاور پروڈیوسرز ایسوسی ایشن کے مطابق اس مون سون میں مشرقی نیپال میں 30 ہائیڈرو پاور پلانٹس کو نقصان پہنچا ہے۔

نیپال کے ٹرانس ہمالیائی ضلع موستانگ میں شدید بارش کے بعد لینڈ سلائیڈنگ نے ایک دریا کو بند کر دیا جو بعد میں 13 اگست کو پھٹ گیا، سیلاب نے مکانات، پلوں کو گرا دیا اور گاڑیاں بہا دیں۔

یہ پہلے بارش سے بچا ہوا علاقہ تھا کیونکہ یہاں نمی والے بادل نہیں پہنچ سکتے تھے کیونکہ انھیں ہمالیہ کے پہاڑوں نے روک رکھا تھا۔

ماہرین کا کہنا ہے کہ ہمالیائی خطے میں پہاڑوں پر سیلابی ریلوں، لینڈ سلائڈنگ، زمین کے سرکنے کے واقعات بار بار اور شدید ہوتے جا رہے ہیں۔ کھٹمنڈو میں قائم انٹرنیشنل سینٹر فار انٹیگریٹڈ ماؤنٹین ڈویلپمنٹ کے محقق جیکب سٹینر کا کہنا ہے کہ ایسا کوئی واقعہ نیچے کی جانب صورتحال کو مزید خراب اور متحرک کرتا ہے۔

وہ اس بارے میں متنبہ کرتے ہوئے کہتے ہیں کہ ’زیادہ بلندی پر شدید بارش اکثر ان واقعات کی ابتدا یا ان سلسلوں کو مزید متحرک بنانے کا کام کرتی ہے۔‘


Summary: انڈیا کی حکومت کی وزارت صحت اور خاندانی بہبود کی رپورٹ میں واضح طور پر لکھا گیا ہے کہ نس بندی سے جنسی طور پر منتقل ہونے والی بیماریوں کو دوسرے کے جسم میں داخل ہونے سے نہیں روکا جا سکتا۔ اس کے لیے کنڈوم کا استعمال ایک مؤثر ترین طریقہ ہے۔

’جب میں نے اُنھیں (اپنے شوہر کو) نس بندی کے بارے میں بتایا تو وہ فوراً غصے میں آگئے۔ انھوں نے مجھے ڈانٹتے ہوئے کہا آج بول دیا تو بول دیا، مگر اس پر مزید بحث نہیں ہوگی۔‘

یہ کہہ کر رشمی (فرضی نام) کی آنکھیں بھر آئیں۔

رشمی دہلی این سی آر میں ایک سوسائٹی میں باورچی کے طور پر کام کرتی ہیں۔ اُن کا تعلق اصل میں مغربی بنگال سے ہیں ہے اور اُن کے تین بچے ہیں۔

وہ مزید کوئی بچہ نہیں پیدا کرنا چاہتیں۔ جب انھوں نے اپنے شوہر سے نس بندی کروانے کے لیے کہا تو ان کا جواب تھا، ’اگر آپ یہ کروانا چاہتی ہیں تو کروا لیں۔ مجھے کیوں بلا رہی ہیں؟‘ اس کے بعد انھوں نے غصے میں کہا کہ ’اس پر مزید بحث نہیں ہوگی۔‘

رشمی اپنے بچوں کے لیے اچھی تعلیم چاہتی تھی، اس لیے انھوں نے ہار مان کر خود نس بندی کروا لی جس کے لیے انھیں گھر میں کھانا پکانا چھوڑنا پڑا۔

لیکن کیا صرف رشمی ہی ہیں جنھیں نس بندی کے نام پر اپنے شوہر سے سخت الفاظ سُننا پڑے؟

انڈیا میں زیادہ تر خاندانوں میں خواتین اب بھی خاندانی منصوبہ بندی کی ذمہ داری اٹھا رہی ہیں۔

’ڈرامہ کوئین‘ پوڈکاسٹ میں سنیے وہ باتیں جنہیں کسی کے ساتھ بانٹنے نہیں دیا جاتا

قسطیں

مواد پر جائیں

ملک میں صحت اور خاندانی بہبود کی وزارت کے اعداد و شمار کے مطابق، سنہ 2008 سے 2019 کے درمیان 5.16 کروڑ لوگوں کی نس بندی کی گئی۔ ان میں بھی مردانہ نس بندی کی شرح صرف تین فیصد تھی۔

نس بندی کا رجحان ترقی یافتہ ممالک میں تو ہے مگر انڈیا سمیت دنیا کے دیگر ترقی پذیر ممالک میں اس کے بارے میں نہ صرف شعور و آگاہی کا فقدان ہے بلکہ اسی مناسب بھی نہیں سمجھا جاتا۔

اقوام متحدہ کی سنہ 2015 کی رپورٹ کے مطابق کینیڈا، برطانیہ اور امریکہ میں نس بندی کی شرح بالترتیب 21.7 فیصد، 21 فیصد اور 10.8 تھی۔

امریکہ سے تعلق رکھنے والے 23 سالہ کونٹینٹ رائٹر اور ایک بیٹی کے والد کیتھ لاویز اپنے ساتھی کے ساتھ مانع حمل کے تکلیف دہ عمل کے بعد نس بندی کے عمل سے گزرے۔

اُن کا کہنا ہے کہ ’اگر میاں بیوی میں سے کسی ایک کو نس بندی کرانی پڑتی تو میرے خیال میں یہ میرے لیے ایک آسان فیصلہ تھا۔‘

کیتھ یہ بھی کہتے ہیں کہ ’میرا ماننا ہے کہ خواتین کو بچے کی پیدائش اور اس کے کنٹرول دونوں کی ذمہ داری نہیں دی جانی چاہیے۔‘

امریکہ کی یوٹا یونیورسٹی میں یورولوجی سرجری کے اسسٹنٹ پروفیسر الیگزینڈر پاسٹزاک کا کہنا ہے کہ زیادہ تر مرد جو نس بندی کے لیے آتے ہیں کہتے ہیں کہ وہ یہ اس لیے کر رہے ہیں کیونکہ ’ان کی بیوی نے انھیں ایسا کرنے کو کہا تھا۔‘

انڈین معاشرے میں خواتین کی مساوات اور اس کی حقیقت کے منظر نامے بہت مختلف ہیں۔

اگر ہم مردوں کی نس بندی کی بات کریں تو بھی اسے ایک طرح سے ممنوع سمجھا جاتا ہے، جس کے بارے میں بات کرنا بھی لوگ انتہائی غیر مناسب سمجھتے ہیں۔

گوہاٹی اپولو ایکسل کیئر ہسپتال کے سینیئر یورولوجسٹ ڈاکٹر جوئے نارائن چکرورتی بتاتے ہیں، کہ ’واسکٹومی (نس بندی) ایک سرجری ہے جس میں مرد کے خصیے میں ایک کٹ لگایا جاتا ہے اور نطفہ لے جانے والی ٹیوب یا نالی کو کاٹا جاتا ہے۔‘

جوئے نارائن چکرورتی کہتے ہیں کہ ’یہ سرجری عام طور پر لوکل اینستھیزیا کی مدد سے کی جاتی ہے، یعنی ویسکٹومی کروانے والا شخص ہوش میں ہوتا ہے اور اسے کوئی تکلیف محسوس نہیں ہوتی۔ اس سرجری میں بہت کم وقت لگتا ہے۔‘

اس کے ساتھ وہ یہ بھی بتاتے ہیں کہ نس بندی کی سرجری میں تقریباً 20 منٹ لگتے ہیں۔

انڈیا کی صحت اور خاندانی بہبود کی وزارت کی رپورٹ کے مطابق، نس بندی مانع حمل کے طور پر 99 فیصد موثر عمل ہے لیکن نس بندی کے اس عمل سے کئی گمراہ کُن خیالات وابستہ ہیں، مثلاً یہ کہ جنسی عمل میں یہ سرجری مسائل کا باعث بنتی ہے۔

ڈاکٹر جوئے چکرورتی کہتے ہیں، کہ ’یہ ایک افسانہ ہے، غلط فہمی ہے کہ نس بندی کے بعد جنسی عمل میں کسی قسم کی رکاوٹ ہوتی ہے۔‘

نیشنل رورل ہیلتھ مشن کی رپورٹ کے مطابق نس بندی کے بعد فوطوں سے سپرم بننا جاری ہے۔ نس بندی کے بعد سپرم سیل نطفے کے ساتھ نہیں ملتے بلکہ ٹیوب کٹ جانے کی وجہ سے آپ کے جسم میں گھل جاتے ہیں۔

مزید یہ بھی واضح کیا گیا ہے کہ نس بندی کی وجہ سے نہ تو موٹاپا کا مرض لاحق ہوتا ہے اور نہ ہی جسم کمزور ہوتا ہے اور مرد پہلے کی طرح محنت کر سکتے ہیں۔

سٹینفورڈ یونیورسٹی کے شعبہ یورولوجی کے محققین کے مطابق سنہ 1973 میں امریکی سپریم کورٹ کی جانب سے اسقاط حمل کے حقوق پر پابندی کے بعد نس بندی کے کیسز کی تعداد میں اضافہ ہوا۔

نس بندی کے حوالے سے یہ رجحان دنیا کے کئی ممالک میں دیکھا گیا ہے۔ گوگل ٹرینڈ سرچ میں بھی ویسکٹومی کے لفظ کی تلاش میں850 فیصد اضافہ دیکھا گیا۔

نیویارک، کیلیفورنیا، فلوریڈا، آئیووا اور دیگر جگہوں پر، 30 سال سے کم عمر مردوں میں نس بندی کی شرح دوگنی ہو گئی۔

وہاں، سنہ 2007 اور سنہ 2009 کے درمیان، 18 سے 45 سال کی عمر کے مردوں کے لیے نس بندی کی تعداد میں 34 فیصد اضافہ ہوا۔

ممبئی کے ہندوجا ہسپتال میں یورولوجسٹ ڈاکٹر سونی مہتا کا کہنا ہے کہ یہ سرجری سرکاری ہسپتال سے کروائی جا سکتی ہے۔

ڈاکٹر جوئے چکرورتی کا اصرار ہے کہ ’سرکاری ہسپتالوں میں اس سرجری کے لیے پیسے نہیں لگتے، اس لیے آپ کو یہ وہاں کروا لینی چاہیے۔‘

اس کے علاوہ، وہ کہتے ہیں، کہ ’اگر آپ اسے کسی پرائیویٹ ہسپتال میں کروانا چاہتے ہیں، تو آپ کو وہاں کی سہولیات کے مطابق پیسے خرچ کرنے ہوں گے۔‘

سرجری سے پہلے اور بعد میں کوئی احتیاطی تدابیر اختیار کرنے کی ضرورت ہے اس سوال پر ان کا کہنا ہے کہ ’کوئی خاص احتیاط کرنے کی ضرورت نہیں، ہاں اگر آپ ذیابیطس کے مریض ہیں تو سرجری سے پہلے شوگر لیول نارمل ہونا چاہیے۔‘

کیا وہ لوگ جو گردے یا پروسٹیٹ کے مسائل میں مبتلا ہیں اگر وہ چاہیں تو یہ سرجری کروا سکتے ہیں؟ اس پر انھوں نے کہا کہ ہاں کوئی بھی عام آدمی یہ کام کروا سکتا ہے۔

دوسری جانب جنسی زندگی پر اس کے اثرات کے حوالے سے ڈاکٹر سونی بتاتے ہیں، ’اس سرجری کے بعد تقریباً چھ ماہ تک آپ کے نطفے میں سپرم آتا رہ سکتا ہے، اس لیے کنڈوم جیسی احتیاطی تدابیر اختیار کی جانی چاہییں۔‘

کیسے جانیں کہ آپ کے نطفے سپرم سے پاک ہیں؟ اس پر ڈاکٹر سونی کا کہنا ہے کہ ’اس کے لیے سیمین اینالیسس ٹیسٹ کیا جاتا ہے۔‘

اس ٹیسٹ کو نس بندی ٹیسٹ یا نطفے کا تجزیہ بھی کہا جاتا ہے۔

اس کے لیے نمونہ دینے سے پہلے اس بات کا خیال رکھیں کہ دو تین دن تک کسی قسم کی جنسی سرگرمی نہ کریں۔

ایسا کرنے سے نطفے میں سپرمز کی تعداد اپنی بلند ترین سطح پر ہوتی ہے۔

برسوں سے یہ تشویش پائی جاتی رہی ہے کہ آیا نس بندی کے مستقبل میں مردوں کی صحت پر کوئی منفی اثرات مرتب ہوں گے۔

نیشنل رورل ہیلتھ مشن کی رپورٹ میں کہا گیا ہے کہ کئی تحقیقی رپورٹس میں یہ بات سامنے آئی ہے کہ نس بندی کا تعلق دل کی بیماری، ورشن یا پروسٹیٹ کینسر، مدافعتی نظام کا بگڑ جانا یا کسی اور قسم کی بیماری سے ہے لیکن ایسی بیماریوں سے اس آپریشن کا کوئی تعلق یا کوئی منفی اثر نہیں۔

کیا نس بندی کے بعد کوئی جنسی بیماریاں تو نہیں ہوتیں؟

انڈیا کی حکومت کی وزارت صحت اور خاندانی بہبود کی رپورٹ میں واضح طور پر لکھا گیا ہے کہ نس بندی سے جنسی طور پر منتقل ہونے والی بیماریوں (STDs) کو دوسرے کے جسم میں داخل ہونے سے نہیں روکا جا سکتا۔ اس کے لیے کنڈوم کا استعمال ایک مؤثر ترین طریقہ ہے۔

کیا نس بندی کی سرجری کو تبدیل کیا جا سکتا ہے؟

انڈیا کی حکومت کی وزارت صحت اور خاندانی بہبود کی رپورٹ میں لکھا گیا ہے کہ ایسا بالکل کیا جا سکتا ہے۔

اگرچہ نس بندی کے عمل سے گزرنے والے مردوں کے لیے یہ بتانا ضروری ہے کہ اسے تبدیل کیا جا سکتا ہے لیکن یہ ایک پیچیدہ سرجری ہے اور اس کی کامیابی کی ضمانت نہیں دی جا سکتی۔

انڈیا کی بڑھتی ہوئی آبادی خوفناک شکل اختیار کر رہی ہے۔ 15 اگست کو لال قلعہ کی فصیل سے وزیر اعظم نریندر مودی نے ہندوستان کی آبادی 140 کروڑ بتائی۔

ساتھ ہی اقوام متحدہ کے مطابق سنہ 2050 تک ہندوستان کی آبادی 150 کروڑ سے تجاوز کر جائے گی۔

ملک کی آزادی کے بعد، انڈیا دنیا کا پہلا ملک بن گیا ہے جس نے شرح پیدائش کو کم کرنے اور آبادی میں اضافے کی شرح کو کم کرنے کے مقصد کے ساتھ خاندانی منصوبہ بندی کا پروگرام شروع کیا۔

بعد کے برسوں میں، خاص طور پر سنہ 1972 سے سنہ 1980 تک، خاندانی منصوبہ بندی آبادی پر قابو پانے کی ایک وسیع مہم بن گئی۔


Summary: لاہور میں کینیڈین کافی شاپ کے باہر قطار تو راشن کی دکانوں کے باہر مایوس چہرے۔۔۔ یہ مناظر دیکھ کر بعض افراد یہ پوچھ رہے ہیں کہ کہیں ایسا تو نہیں کہ پاکستان میں ’مڈل کلاس‘ سکڑ رہی ہے یعنی ایسے لوگوں کی تعداد میں اضافہ ہو رہا ہے جو غربت کی لکیر سے نیچے زندگی بسر کر رہے ہیں۔

پاکستان میں ان دنوں دو قطاریں توجہ حاصل کر رہی ہیں۔
ایک طرف صوبہ پنجاب کے شہر لاہور میں گذشتہ ہفتے کھُلنے والی کینیڈین کافی شاپ ٹِم ہارٹنز کے باہر لگی لائن جس میں لوگ بڑے حوصلے سے پیسے تھامے اپنی باری کے منتظر ہیں۔

اس کے بارے میں سمجھا یہ جاتا ہے کہ یہاں سے خریداری ایک عام آدمی کی پہنچ سے باہر ہے یا پھر اس کو شاید ان کے نام سے بھی آگاہی نہیں ہو گی۔

دوسری طرف وہ قطاریں جہاں مایوس چہروں کے ساتھ لوگ آٹا اور بنیادی راشن کا سامان لینے کے لیے سستے راشن ڈپو اور سٹورز کے باہر کھڑے ہیں۔ یہ قطاریں کئی کئی جگہ پر دیکھی جا سکتی ہیں اور مقامی ذرائع ابلاغ میں کئی روز سے ان کی تصاویر سامنے آ رہی ہیں۔

پہلی قسم کی قطار کو دیکھ کر خاص طور پر سوشل میڈیا پر بحث کرنے والے چند صارفین کا خیال ہے کہ ’دیکھیں، کون کہتا ہے کہ پاکستان کے لوگ غریب ہیں یا ان کے پاس پیسہ نہیں ہے۔‘

ادھر وہ صارفین ہیں جو دوسری تصویر دکھا کر جواب دیتے ہیں کہ ’پھر یہ کیا ہے؟‘

’ڈرامہ کوئین‘ پوڈکاسٹ میں سنیے وہ باتیں جنہیں کسی کے ساتھ بانٹنے نہیں دیا جاتا

قسطیں

مواد پر جائیں

بعض لوگوں کے خیال میں یہ دونوں تصاویر پاکستان میں معاشی اعتبار سے دو انتہائی طبقوں یعنی ’انتہائی امیر‘ اور ’انتہائی غریب‘ کی نمائندگی کر رہی ہیں۔

تو سوال یہ ہے کہ ان کے درمیان کا طبقہ یعنی ’مڈل کلاس‘ کیوں دکھائی نہیں دے رہا۔

معاشی ماہرین کے مطابق کسی بھی ملک کی مڈل کلاس یا درمیانی طبقے کو معیشت کے لیے ریڑھ کی ہڈی تصور کیا جاتا ہے۔ یہ وہ لوگ ہوتے ہیں جن کی قوتِ خرید کی وجہ سے پیسہ گردش میں رہتا ہے۔ یہ لوگ صنعت کے پہیے کو بھی چلاتے ہیں۔

اگر مڈل کلاس کا حجم بڑا ہو گا تو یہ ظاہر کرے گا کہ خطِ غربت سے نیچے رہنے والے لوگوں کی تعداد کم ہو رہی ہے یعنی وہ لوگ ’مڈل کلاس‘ میں داخل ہو رہے ہیں۔

پاکستان میں راشن کی دکانوں کے باہر حالیہ مناظر کو دیکھنے والے بعض افراد یہ سوال بھی پوچھ رہے ہیں کہ کہیں ایسا تو نہیں کہ پاکستان میں ’مڈل کلاس‘ سکڑ رہی ہے یعنی ایسے لوگوں کی تعداد میں اضافہ ہو رہا ہے جو غربت کی لکیر سے نیچے زندگی بسر کر رہے ہیں۔

ماہرینِ اقتصادیات کے خیال میں ایسا سوچنا غلط نہیں ہو گا خاص طور پر اس وقت جب پاکستان میں مہنگائی مسلسل بڑھ رہی ہے اور زر مبادلہ کے ذخائر مسلسل کم ہو رہے ہیں۔

پاکستان کے نمایاں ماہر اقتصادیات اور سابق وزیرِ خزانہ ڈاکٹر حفیظ پاشا نے بی بی سی سے بات کرتے ہوئے بتایا کہ ’اس بات کا خدشہ ہے کہ آئندہ کچھ ہی عرصہ میں لگ بھگ دو کروڑ کے قریب لوگ پاکستان میں غربت کی لکیر سے نیچے چلے جائیں گے۔‘

ان کے خیال میں یہ وہ لوگ ہیں جن کی ماہانہ آمدن 30 سے 40 ہزار روپے کے درمیان ہے۔

ماہرِ اقتصادیات اور سسٹین ایبل ڈویلپمنٹ انسٹیٹیوٹ اسلام آباد یعنی ایس ڈی پی آئی سے تعلق رکھنے والے ڈاکٹر ساجد امین کہتے ہیں کہ بین الاقوامی طور پر ورلڈ بینک کے مطابق مڈل کلاس میں اس شخص کو سمجھا جاتا ہے جو ایک دن کے دس ڈالر کماتا ہے یعنی ایک مہینے کے تین سو ڈالر اس کی آمدن ہے۔ جو کہ موجودہ ایکسچینج ریٹ کے مطابق لگ بھگ 80 ہزار پاکستانی روپے بنتے ہیں۔

ڈاکٹر ساجد امین کہتے ہیں کہ گذشتہ دو دہائیوں سے پاکستان میں مڈل کلاس بڑھتی آ رہی تھی تاہم یہ سلسلہ سنہ 2018 میں تھم گیا۔ ’اس میں کمی کا رجحان جو 2018 کے بعد شروع ہوا وہ اگلے ہی سال اس حد تک پہنچ گیا کہ یہ مڈل کلاس لگ بھگ آدھی رہ گئی۔‘ ان کے خیال میں یہ رجحان ابھی بھی جاری ہے۔

ماہرِ اقتصادیات ڈاکٹر حیفظ پاشا کہتے ہیں کہ اس کی بنیادی وجہ یہ ہے کہ پاکستان میں حالیہ سیلابوں نے ملک کی معیشت کو نقصان پہنچایا لیکن ساتھ ہی پاکستان میں ذرِمبادلہ کے ذخائر کم ہوتے ہوئے تین ارب ڈالر سے بھی کم رہ چکے ہیں جبکہ صنعت اور برآمدات کا پہیہ رُک چکا ہے۔

ان کا کہنا ہے کہ ’حکومت نے حالات پر قابو پانے کے لیے درآمدات پر پابندیاں لگائیں اس کی وجہ سے ملک میں صنعت کاری رُک گئی اور دوسری طرف زر مبادلہ کے ذخائر مسلسل کم ہو رہے ہیں۔ اس لیے پاکستان میں معاشی نمو (اقتصادی ترقی) کی شرح انتہائی کم رہی ہے اور مزید کم ہو گی۔‘

وہ سمجھتے ہیں کہ اس سال کے آخر تک پاکستان میں شرح نمو منفی میں جانے کا خدشہ ہے۔ ڈاکٹر حفیظ پاشا کے مطابق پاکستان کے پاس اس وقت معاشی طور پر زیادہ گنجائش نہیں کہ وہ ان زرِمبادلہ کے ذخائر کو جلدی بڑھا سکے۔

ایس ڈی پی آئی کے ماہرِ اقتصادیات ڈاکٹر ساجد امین کے خیال میں سنہ 2018 کے بعد پاکستان میں مڈل کلاس کے مسلسل سکڑنے کی بنیادی طور پر تین وجوہات ہیں۔

ان کے خیال میں سنہ 2019 اور اس کے بعد حکومت نے مالی پالیسی کو سخت کیا۔ یہ ایسی پالیسی ہوتی ہے جس میں حکومتیں اپنے خرچ کو کم کرتی ہیں اور ٹیکس بڑھا دیتی ہیں۔ یوں کاروباروں اور صارفین کے لیے خرچ کرنے کے لیے پیسے کم بچتے ہیں اور ایسے میں لوگوں کی قوت خرید مسلسل کم ہوتی رہتی ہے۔

وہ کہتے ہیں کہ شرح نمو کم ہونے سے ’بیروزگاری میں مزید اضافہ ہو گا اور معیشت کی نشو و نما مزید کم ہو گی۔‘

ڈاکٹر ساجد امین کہتے ہیں کہ پاکستان میں سنہ 2018 تک ڈالر کی قیمت کو مصنوعی طور پر ایک خاص حد تک رکھا گیا لیکن 2019 کے بعد روپے کی قدر نے ڈالر کے مقابلے گرنا شروع کیا اور اب تو بہت زیادہ گرت چکا ہے۔

'اس طرح جو شخص پہلے 105 روپے کما رہا تھا وہ ایک ڈالر کما رہا تھا۔ ڈالر مہنگا ہونے کی وجہ سے وہ بے شک 105 روپے ہی کما رہا ہے لیکن وہ ایک ڈالر سے بہت کم ہے۔ اس لیے وہ ورلڈ بینک کی مڈل کلاس کی تعریف پر پورا نہیں اترتا۔‘

ڈاکٹر ساجد امین کہتے ہیں کہ ساتھ ہی پاکستان میں مہنگائی اس وقت تاریخ کی بلند ترین سطح پر ہے اور بڑھتی ہوئی مہنگائی بھی مڈل کلاس کے سکڑنے کی ایک وجہ ہے۔

ڈاکڑ حفیظ پاشا کہتے ہیں کہ مڈل کلاس کے سکڑنے کی وجہ سے شرح نمو مزید سست ہو گی کیونکہ معیشت کے پہیے کو چلانے کے لیے جو مانگ پیدا ہوتی ہے وہ مڈل کلاس ہی سے پیدا ہو تی ہے۔

’اگلے کچھ برسوں میں پاکستان کی شرحِ نمو منفی میں رہنے کا رجحان ہے جو کہ بہت خطرناک بات ہے اور یہ اس لیے بھی زیادہ خطرناک ہے کہ ملک میں مہنگائی کی شرح 25 فیصد سے بھی تجاوز کر سکتی ہے۔‘

ڈاکٹر ساجد امین کہتے ہیں کہ کسی بھی ملک کی معیشت میں ہر قسم کی مانگ یعنی ڈیمانڈ اور سپلائی دونوں طرف کی مانگ مڈل کلاس ہی سے آتی ہے۔

’اگر مڈل کلاس سکڑے گی تو یہ ڈیمانڈ بھی کم ہو جائے گی یعنی خرچ کرنے والے کم ہوں گے تو کاروبار کے مواقع بھی کم ہوں گے، روزگار کے مواقع کم ہوں گےاور نتیجتاً خرچ کرنے کے لیے پیسہ کم بنے گا۔‘

ان کے خیال میں اس کا ایک نقصان یہ بھی ہو گا کہ پیسے بچانے والے افراد کی تعداد کم ہو جائے گی۔ عام طور پر اپر کلاس سرمایہ کاری پیدا کرتی ہے جبکہ بینکوں کے اندر پیسے جمع کر کے بچت مڈل کلاس ہی سے آتی ہے، وہ بھی ختم ہو جائے گی۔‘

ڈاکٹر ساجد امین سمجھتے ہیں کہ اگر پاکستان میں مڈل کلاس کے سکڑنے کا رجحان جاری رہا اور پاکستان کی معیشت بہتر نہ ہوئی تو وہ وقت زیادہ دور نہیں جب پاکستان میں مڈل کلاس ختم ہو جائے گی۔

’اس وقت پاکستان میں مڈل کلاس کو خاتمے کا سامنا ہے۔ دنیا کی معیشت بھی زیادہ اچھی نہیں، یوکرین میں خانہ جنگی بھی جاری ہے اور پاکستان کے آئی ایم ایف کے پاس جانے کے اثرات بھی رہیں گے کیونکہ پاکستان نے آئی ایم ایف کے پاس تو رہنا ہی ہے کیونکہ اس کے بغیر گزارا نہیں۔‘

ڈاکٹر ساجد امین سمجھتے ہیں کہ ان مشکل مالی حالات میں مڈل کلاس کے سکڑتے ہوئے رجحان کو دیکھا جائے تو رواں سال سب سے مشکل ہو گا۔ ’سنہ 2023 وہ سال ہو گا جس میں مڈل کلاس مکمل طور پر معدوم ہو سکتی ہے۔‘

ڈاکڑ حفیظ پاشا سمجھتے ہیں کہ جب تک پاکستان کے زرِ مبادلہ کے ذخائر ڈبل ڈجٹ میں نہیں جاتے یعنی دس یا اس سے زیادہ بلین ڈالر کی سطح تک نہیں جاتے تو بہتری کے امکانات بہت کم ہیں۔

پاکستان کی مشکلات میں مزید اضافہ اس وقت ہو سکتا ہے جب دنیا میں تیل کی قیمتوں میں اضافہ ہو۔ ’اگر دس ڈالر فی بیرل قیمت میں اضافہ ہو تو پاکستان پر اس کا اثر لگ بھگ تین بلین ڈالر کے قریب پڑتا ہے۔‘

اور ان کے خیال میں چین میں اقتصادی سرگرمی بڑھنے سے تیل کی قیمت بڑھنے کے امکانات نظر آ رہے ہیں۔

ماہرِ اقتصادیات ڈاکٹر حفیظ پاشا کے خیال میں حکومت نے عوام کو ریلیف دینے کی جو سکیمیں شروع کی تھیں وہ بھی واپس لے لی گئیں جیسا کہ کسانوں کے لیے سبسڈی پروگرام وغیرہ۔

ان کا کہنا ہے کہ حکومت کو بجٹ کے خسارے کا سامنا ہے اور قرضہ جات اتنے زیادہ ہیں کہ حکومت کے پاس اتنی گنجائش نہیں کہ وہ ریلیف کی سکیمیں شروع کر سکے۔

’اگر اندازہ لگانا ہو تو یہاں سے لگایا جا سکتا ہے کہ پاکستان کو جو سود قرضوں پر ادا کرنا ہے ہر سال وہ پانچ ہزار ارب روپے ہے۔ اس کے مقابلے میں جو حکومت کی سب سے بڑی ریلیف سکیم یعنی بینظیر انکم سپورٹ پروگرام ہے اس کا کل حجم 360 ارب روپے بنتا ہے۔‘

ماہرِ اقتصادیات ڈاکٹر ساجد امین کہتے ہیں کہ ان حالات میں حکومت کو چاہیے کہ وہ مقامی طور پر ایسی ترقیاتی سرگرمیوں کی نشاندہی کرے جن کا انحصار درآمد کی گئی اشیا پر نہ ہو یعنی وہ شعبے جن میں لیبر (مزدور) کا کام زیادہ ہے۔

’ورنہ پاکستان پر درآمدات کا دباو بہت زیادہ ہو جائے گا۔ اس لیے حکومت کو چاہیے کہ زراعت، فوڈ سکیورٹی یا فوڈ چین کے شعبے اور چھوٹے اور درمیانے درجے کی صنعتوں کے اندر ان شعبوں کی نشاندہی کر لے جن میں لیبر کا کام زیادہ ہے۔ اس طرح معاشی سرگرمی شروع کی جا سکتی ہے۔'

دوسری صورت میں پاکستان کے قرضے بڑھیں گے اور زرِ مبادلہ کے ذخائر مزید کم ہوں گے۔


Summary: بین الاقوامی مالیاتی ادارے نے رواں برس پاکستان میں مہنگائی اور بیروزگاری کی شرح کم ہونے کی پیش گوئی کی ہے لیکن پاکستان کے بعض ماہرین معیشت ان اندازوں سے یہ کہتے ہوئے اتفاق نہیں کرتے کہ آئی ایم ایف کے پاس پاکستانی معیشت کے بارے میں ڈیٹا اکٹھا کرنے کی کوئی خاص تیکنیکی صلاحیت نہیں ہے۔

بین الاقوامی مالیاتی ادارے (آئی ایم ایف) کی جانب سے جاری کیے گئے ’اکنامک آؤٹ لُک‘ میں موجودہ مالی سال میں پاکستان میں مہنگائی اور بیروزگاری کی شرح کم ہونے کی پیش گوئی کی گئی ہے۔

تاہم آئی ایم ایف کی جانب سے ملک کے کرنٹ اکاونٹ خسارہ بڑھنے کی پیش گوئی کی گئی ہے تو دوسری جانب موجودہ مالی سال میں ملکی ترقی کی شرح نمو چار فیصد تک رہنے کی توقع کا اظہار کیا گیا ہے۔

عالمی مالیاتی ادارے کی جانب سے پاکستان سمیت دنیا کی بیشتر معیشتوں کے بارے میں پیش گوئی اس وقت سامنے آئی ہے جب پاکستان آئی ایم ایف کے ساتھ اپنے معطل شدہ پروگرام کی بحالی کے لیے مذاکرات کرنے جا رہا ہے تاکہ اس کے تحت ملک کو ایک ارب ڈالر قرض کی قسط جاری ہو سکے جو آئی ایم ایف کے پاکستان کے لیے ’ایکسٹنڈڈ فنانسنگ فیسلٹی‘ پروگرام  کے تحت مذاکرات کی کامیابی کی صورت میں جاری ہو گی۔

پاکستان کے معاشی اعشاریوں کے بارے میں آئی ایم ایف کی پیش گوئی بہتری کی طرف اشارہ کرتی ہے جن میں رواں برس بیروزگاری اور مہنگائی میں کمی ہونے کی پیش گوئی کی گئی ہے۔

تاہم آئی ایم ایف کی جانب سے بیروزگاری اور مہنگائی میں کمی کی پیش گوئی سے پاکستان کے بعض معاشی ماہرین اتفاق نہیں کرتے اور انھوں نے مہنگائی کے مزید بڑھنے کے خدشے کا اظہار کیا ہے۔

دوسری جانب مشیر خزانہ شوکت ترین کے ترجمان نے بھی رواں برس روزگار کے مواقع بڑھنے کا دعویٰ کیا ہے جن میں انھوں نے خاص کر تعمیراتی شعبے کا ذکر کیا ہے۔

تعمیراتی شعبے میں ترقی سے روزگار کے مواقع بڑھے ہیں: حکومتی ترجمان

موجودہ مالی سال کے بجٹ میں وفاقی حکومت نے ملکی ترقی میں شرح نمو کا ہدف 4.8 فیصد رکھا تھا، جو آئی ایم ایف کے مطابق چار فیصد رہنے کی توقع ہے۔ تاہم آئی ایم ایف کی جانب سے کرنٹ اکاؤنٹ یا جاری کھاتوں کے خسارے میں بڑھنے کی توقع کا اظہار کیا گیا ہے جو اس سال 3.1 فیصد تک رہنے کی توقع ہے۔

جاری کھاتوں کے خسارے اگر اس شرح سے بڑھے تو پاکستان کا کرنٹ اکاؤنٹ خسارہ دس ارب ڈالر تک بڑھ جائے گا۔ پاکستان کے مرکزی بینک کی جانب سے کرنٹ اکاؤنٹ خسارہ دو سے تین فیصد کے درمیان رہنے کی پیش گوئی کی گئی تھی۔

تاہم آئی ایم ایف کی جانب سے پاکستان میں رواں برس مہنگائی کی شرح کم رہنے کی پیش گوئی کی گئی ہے جو اس کے مطابق 8.5 فیصد تک رہے گی۔

موجودہ مالی سال میں مہنگائی کی شرح دس فیصد سے اوپر رہنے کی توقع ہے: ڈاکٹر اشفاق احمد

پاکستان میں ستمبر کے مہینے میں مہنگائی کی شرح نو فیصد تک ریکارڈ کی گئی تھی۔ دوسری جانب آئی ایم ایف نے پاکستان میں بیروزگاری کی شرح میں کمی کی توقع کا بھی اظہار کیا ہے جو گذشتہ برس ادارے کے تخمینے پانچ فیصد کے مقابلے میں 4.8 فیصد رہے گی۔

آئی ایم ایف کی جانب سے بیروزگاری اور مہنگائی کی شرح میں کمی کی پیش گوئی سے پاکستان میں آزاد معاشی ماہرین اتفاق نہیں کرتے جو ان کے نزدیک خام بنیادوں اور اندازوں پر کی گئی ہے۔

پاکستان کے سابق وزیر خزانہ ڈاکٹر حفیظ پاشا کا کہنا ہے کہ ان کے نزدیک مہنگائی کی شرح 11 سے 12 فیصد تک رہنے کا امکان ہے۔

ڈاکٹر پاشا نے کہا اگرچہ حکومت کہتی ہے کہ بیروزگاری کی شرح پانچ سے چھ فیصد ہے تاہم غیر جانبدارانہ تخمینے کے مطابق اس کی شرح 12 سے 13 فیصد ہے۔ انھوں نے شرح نمو کے بھی تین سے ساڑھے تین فیصد تک بڑھنے کی توقع کا دعویٰ کیا۔

ڈاکٹر پاشا کے مطابق آئی ایم ایف کے تخمینے میں بہت سارے ’نقائص‘ ہیں جس کی وجہ صحیح ڈیٹا کی بجائے اندازوں پر کی گئی پیش گوئی کرنا ہے۔ انھوں نے کہا کہ گیس، بجلی اور اجناس کی قیمتوں میں ہونے والے اضافے کے رجحان کو دیکھ کر نہیں لگتا کہ آئی ایم ایف کا مہنگائی کم ہونے کا اندازہ ٹھیک ہو گا۔ ان کے مطابق پاکستان میں بیروزگاری کی شرح جانچنے کا بھی کوئی ایسا طریقہ کار موجود نہیں ہے جس کی بنیاد پر کوئی تخمینہ دیا جا سکے۔

آئی ایم ایف کی شرائط کے تحت روپے کی قیمت گرائی گئی ہے جس کی وجہ پاکستان پر بیرونی قرضوں کا بوجھ بڑھ رہا ہے: ڈاکٹر اشفاق احمد

ماہر معیشت اور وزارت خزانہ کے سابق مشیر ڈاکٹر اشفاق حسن بھی آئی ایم ایف کے ان اندازوں سے اتفاق نہیں کرتے۔ انھوں نے کہا کہ موجودہ مالی سال میں مہنگائی کی شرح دس فیصد سے اوپر رہنے کی توقع ہے۔ ان کے مطابق پاکستان میں بیروزگاری کی شرح معلوم کرنے کا کوئی پیمانہ موجود نہیں ہے۔

ماہر معیشت ڈاکٹر فرخ سلیم کہتے ہیں کہ مہنگائی ختم ہونے والی نہیں ہے بلکہ ابھی تو اس میں اضافے کا آغاز ہوا ہے۔ انھوں نے بتایا کہ چار چیزوں کی قیمتیں لے لیں تو پتہ چل جائے گا کہ مہنگائی کتنی بڑھے گی۔

انھوں نے کہا کہ پام آئل کی قیمت 600 ڈالر سے 1000 ڈالر فی ٹن چلی گئی ہے، ایل این جی کا نرخ دس ڈالر سے پچاس ڈالر، خام تیل کی قیمت 37 ڈالر سے 84 ڈالر فی بیرل چلی گئی اور کوئلے کی قیمت 60 ڈالر سے 250 ڈالر فی ٹن پر پہنچ چکی ہے اور ان قیمتوں میں اضافہ جاری ہے۔

’ڈرامہ کوئین‘ پوڈکاسٹ میں سنیے وہ باتیں جنہیں کسی کے ساتھ بانٹنے نہیں دیا جاتا

قسطیں

مواد پر جائیں

دوسری جانب مشیر خزانہ شوکت ترین کے ترجمان مزمل اسلم نے رابطہ کرنے پر کہا کہ آئی ایم ایف کی پاکستان کے معاشی اعشاریوں کے بارے میں پیش گوئی ابھی بھی پاکستان کے موجودہ مالی سال کے اہداف سے کم ہے۔

اگر جی ڈی پی گروتھ کو دیکھا جائے تو حکومت نے اس سال کا ہدف 4.8 فیصد رکھا ہے تاہم آئی ایم ایف نے چار فیصد کی توقع کا اظہار کیا ہے۔ انھوں نے کہا کہ کرنٹ اکاؤنٹ خسارہ اگر بڑھتا ہے تو اس کی وجہ عالمی منڈی مں بڑھنے والی قیمتیں ہیں کیونکہ پاکستان میں معاشی سرگرمیوں میں ہونے والے اضافے کی وجہ سے خام مال اور مشینری کی درآمد کرنا پڑتی ہے۔

بیروزگاری پر بات کرتے ہوئے مزمل اسلم نے کہا کہ آئی ایم ایف کی جانب سے بیروزگاری کی شرح میں کمی کی بات اس بنیاد پر کہی گئی کہ پاکستان میں معاشی بڑھوتری کی وجہ سے روزگار کے مواقع بڑھ رہے ہیں۔ ان کے مطابق اس وقت لیبر مارکیٹ اور تعمیراتی شعبے میں حالات بہت اچھے ہیں اور کارخانوں اور تعمیراتی شعبے میں بہت زیادہ روزگار کے مواقع پیدا ہو رہے ہیں۔

مزمل اسلم نے کہا مہنگائی کی شرح کا آئی ایم ایف کا اندازہ کم و بیش حکومت پاکستان کے تخمینے سے ملتا جلتا ہے۔

کارخانوں اور تعمیراتی شعبے میں بہت زیادہ روزگار کے مواقع پیدا ہو رہے ہیں: حکومتی ترجمان

آئی ایم ایف کی جانب سے موجودہ مالی سال میں پاکستان میں مہنگائی اور بیروزگاری کی شرح میں کمی کی پیش گوئی پر بات کرتے ہوئے ڈاکٹر پاشا نے کہا کہ آئی ایم ایف اس کے ذریعے اس بات کو ظاہر کرنا چاہتا ہے کہ اس کے پروگرام سے پاکستان کو نقصان نہیں بلکہ فائدہ ہوا ہے جس میں وہ مہنگائی اور بیروزگاری کی شرح میں کمی کی توقع کا اظہار کر رہا ہے۔ ڈاکٹر پاشا نے دعویٰ کیا کہ آئی ایم ایف کے تخمینے ’سیاسی بنیادوں پر ہوتے ہیں جن میں ان کے اپنے پس پردہ عزائم ہوتے ہیں۔‘

ڈاکٹر اشفاق حسن خان نے اس سلسلے میں کہا کہ آئی ایم ایف کا پروگرام ہمیشہ ’سیاسی بنیادوں‘ پر ہوتا ہے اور اس میں معاشی پہلوؤں کو نہیں دیکھا جاتا۔ ان کے مطابق اپنے مقاصد کے لیے آئی ایم ایف کسی ملک کے معاشی اعشاریوں کو مثبت انداز میں پیش کرتا ہے تاکہ اس کے ذریعے ظاہر کیا جا سکے کہ آئی ایم ایف کا پروگرام ملک کے لیے نقصان دہ نہیں ہے۔

انھوں نے کہا کہ آئی ایم ایف کے پروگرام کی وجہ سے پاکستان کو کیا قیمت چکانی پڑی وہ پاکستان کی خراب معاشی صورتحال سے واضح ہے۔ ان کے مطابق آئی ایم ایف کی شرائط کے تحت روپے کی قیمت گرائی گئی جس کی وجہ سے، انھوں نے دعویٰ کیا، صرف مئی کے مہینے سے لے کر آج تک پاکستان کے قرضے 11 ارب ڈالر بڑھ چکے ہیں۔

اقتصادی سروے کے مطابق کپاس کے زیر کاشت رقبے میں بھی زیر جائزہ مالی سال میں کمی دیکھنے میں آئی ہے

مزمل اسلم نے آئی ایم ایف کی جانب سے سیاسی بنیادوں پر پاکستان کے معاشی اعشاریوں کے اندازوں پر بات کرتے ہوئے کہا کہ معاشی ماہرین جو کہہ رہے ہیں ان میں کوئی حقیقت نہیں۔

ان کے مطابق آئی ایم ایف نے جی ڈی پی کے بڑھنے کا جو اندازہ لگایا ہے وہ تو پاکستان کے 4.8 فیصد کے ہدف سے کم ہے۔ اسی طرح اگر بیروزگاری میں کمی کی بات کی گئی ہے تو وہ معاشی سرگرمیوں کے بڑھنے جن میں زرعی پیداوار میں اضافہ اور تعمیراتی شعبے میں زیادہ سرگرمیوں کی بنیاد پر ہے۔

انھوں نے کہا کہ آئی ایم ایف نے گذشتہ مالی سال میں جی ڈی پی کے دو فیصد پر بڑھنے کی توقع کی تھی لیکن پاکستان کی جی ڈی پی گروتھ 3.9 فیصد رہی۔

انھوں نے کہا مہنگائی میں بین الاقوامی عوامل بھی شامل ہیں اور دنیا میں اس وقت جو غیر یقینی کی صورتحال ہے اس پر کچھ بھی نہیں کہا جا سکتا۔

ڈاکٹر حفیظ پاشا کے مطابق آئی ایم ایف کے پاس پاکستان کی معیشت کے بارے میں ڈیٹا اکٹھا کرنے کی کوئی خاص تیکنیکی صلاحیت نہیں ہے اس کی وجہ سے اس کے معیشت کے بارے میں تخمینے اور اندازے ’نقائص سے بھرپور ہوتے ہیں‘۔

ڈاکٹر اشفاق حسن نے بھی اس بات سے اتفاق کیا اور انھوں نے دعویٰ کیا کہ جب وہ وزارت خزانہ میں تھے اور آئی ایم ایف سے مذاکرات ہوتے تھے تو وہ جی ڈی پی اور ریونیو کا جو نمبر دے دیتے آئی ایم ایف اسے قبول کر لیتا کیونکہ اس کے پاس پاکستان کی معیشت کو جانچنے کے لیے تیکنیکی صلاحیت موجود نہیں ہے اور وہ اندازوں پر اپنی رائے دیتا ہے۔

تاہم ڈاکٹر فرخ سلیم نے اس تاثر کو مسترد کیا کہ آئی ایم ایف کے پاس معیشت کو جاننے کی تیکنیکی صلاحیت موجود نہیں ہے۔ انھوں نے کہا کہ اگر دنیا میں کسی ادارے کے پاس ڈیٹا اور تیکنیکی صلاحیت موجود ہے تو وہ آئی ایم ایف کا ادارہ ہے جس کے پاس کسی ملک کی معیشت کے بارے میں ڈیٹا اور معلومات ہوتی ہیں۔

ڈاکٹر فرخ سلیم نے کہا کہ اگر پاکستان کی بات کرتے ہیں تو اگر جی ڈی پی پر پیش گوئی کرنی ہے تو یہ کون سا مشکل ہے کیونکہ انڈسٹری اور زراعت کا ڈیٹا تو موجود ہوتا ہے صرف خدمات کے شعبے پر تھوڑا کام کرنے کی ضرورت ہوتی ہے۔


Summary: واضح رہے کہ 23 سالہ نوجوان بھگت سنگھ کو 1923 میں لاہور کی سینٹرل جیل میں پھانسی دے دی گئی تھی تاہم ان کی شخصیت متعدد وجوہات کی بنا پر تاریخ میں زندہ رہی ہے۔

’جہاں تک محبت کے اخلاقی معیار کا تعلق ہے، میں کہہ سکتا ہوں کہ یہ ایک تحریک کے سوا کچھ نہیں لیکن یہ حیوانی جبلت نہیں۔ یہ بہت پیارا انسانی احساس ہے۔ محبت میں حیوانیت نہیں ہو سکتی۔ محبت انسان کے کردار کو بلند کرتی ہے۔ سچی محبت کبھی ناکام نہیں ہوتی۔ یہ اپنے طریقے سے ہوتی ہے لیکن کوئی نہیں بتا سکتا کہ کب۔‘

’میں کہہ سکتا ہوں کہ ایک مرد اور عورت ایک دوسرے سے محبت کر سکتے ہیں۔ وہ اپنے جذبوں کی مدد سے، اپنی محبت کی مدد سے تعلق کی پاکیزگی کو بھی برقرار رکھ سکتے ہیں۔‘

بھگت سنگھ نے انڈین پارلیمنٹ میں بم پھینکنے سے پہلے دلی کے سیتا رام بازار میں ایک مکان سے اپنے ساتھی انقلابی سکھدیو کو ایک خط میں یہ جملے لکھے تھے۔ یہ خط شیو ورما (بھگت سنگھ کے انقلابی دوست) نے سکھدیو تک پہنچایا تھا۔

سکھ دیو سے یہ خط اس وقت ملا جب ان کو گرفتار کیا گیا اور پھر یہ خط لاہور سازش کیس میں بطور ثبوت عدالت میں پیش کیا گیا لیکن کیا اس خط میں بھگت سنگھ محبت کا اقرار کر رہے تھے اور اگر ایسا تھا تو وہ کس عورت کا ذکر کر رہے تھے؟

یہ ایک ایسا معمہ ہے جس پر مورخین اور مصنفین متفق نہیں تاہم اس عورت کا ذکر اور بھگت سنگھ کی مبینہ محبت کا ایک ایسا حوالہ ضرور موجود ہے جو کافی اہم لیکن متنازع ہے۔

’میں بھگت سنگھ بول رہا ہوں‘ نامی کتاب میں مصنف اور سینیئر صحافی راج شیکھر ویاس لکھتے ہیں ’جب انڈین پارلیمنٹ میں بم پھینکنے کے منصوبے کے لیے رضاکاروں کے انتخاب کے حوالے سے ایک میٹنگ چل رہی تھی، تو بھگت سنگھ کو بم پھینکنے کی ذمہ داری دینے سے انکار کر دیا گیا تھا۔‘

تاہم اسی موقع پر ایک تاریخی روایت کے مطابق بھگت سنگھ کے قریبی دوست سکھدیو نے بھگت سنگھ پر طنز کیا کہ وہ ’اس عورت سے محبت کی وجہ سے مرنے سے ڈرتا ہے۔‘

ان الزامات کے بعد بھگت سنگھ نے دوبارہ انقلابیوں کا اجلاس بلایا اور پارلیمنٹ میں بم پھینکنے کی ذمہ داری لی۔

’ڈرامہ کوئین‘ پوڈکاسٹ میں سنیے وہ باتیں جنہیں کسی کے ساتھ بانٹنے نہیں دیا جاتا

قسطیں

مواد پر جائیں

بھگت سنگھ پر تحقیق کرنے والے محققین کے مطابق بھگت سنگھ سکھدیو کی طرف سے لگائے گئے الزامات کی وجہ سے ناراض ہو گئے تھے۔

اس کے بعد انھوں نے سکھدیو کو ایک خط لکھا جو بعد میں ’محبت ہمیں بلند کرتی ہے‘ کے عنوان سے مشہور ہوا۔

اس خط میں بھگت سنگھ نے لکھا کہ ’میں اس سوال پر اپنا موقف پیش کر سکتا ہوں جس پر ہم بحث کر رہے ہیں۔ میں امیدوں اور امنگوں سے بھرا ہوا ہوں۔ میں زندگی کے رنگوں سے مغلوب ہوں لیکن اگر ضروری ہو تو میں یہ سب چھوڑنے کو تیار ہوں۔ یہ واقعی ایک قربانی ہے۔‘

بھگت سنگھ اس خط میں مزید لکھتے ہیں کہ ’کسی کے کردار پر الزام لگانے سے پہلے غور کرنا چاہیے کہ کیا محبت نے کسی شخص کی مدد کی؟ تو میرا جواب ہاں میں ہے، آپ نے مازینی (اطالوی انقلابی اور مصنف جس نے اٹلی کو متحد کرنے کی کوشش کی) پڑھا ہوگا۔ اپنی پہلی بغاوت کی ناکامی کے بعد وہ یا تو پاگل ہو جاتا یا خودکشی کر لیتا لیکن اس کی محبوبہ کے ایک خط نے اسے مزید مضبوط کر دیا۔‘

’میں نے ایک محبت کو ٹھکرا دیا۔ یہ بھی ایک مثالی دور تھا لیکن محبت کا احساس مضبوط ہونا چاہیے جو ایک شخص سے اوپر اٹھ کر پوری دنیا کے ساتھ بانٹا جا سکتا ہے۔‘

اس خط نے بھگت سنگھ کی محبت کے معمے کو مزید پراسرار بنا دیا کیونکہ نہ تو انھوں نے یہ اعتراف کیا کہ وہ اس عورت سے محبت کرتے تھے یا نہیں اور نہ ہی اس عورت کا نام لکھا۔

معروف صحافی اور مصنف کلدیپ نیر اپنی کتاب ’سرفروشی کی تمنا-بھگت سنگھ کی زندگی اور مقدمہ‘ میں لکھتے ہیں کہ ’سکھدیو نے بھگت سنگھ کے دل کو بہت تکلیف دی۔ اس نے کہا کہ اب تمھیں انقلاب کا کوئی فائدہ نہیں ہوگا کیونکہ تم ایک عورت کی زلفوں میں پھنس گئے ہو۔‘

وہ لکھتے ہیں کہ ’سکھدیو درگا دیوی کا ذکر کر رہے تھے جس نے برطانوی پولیس افسر سانڈرز کے قتل کے بعد بھگت سنگھ کو گرفتاری سے بچانے کے لیے لاہور سے کلکتہ تک ٹرین میں ان کی بیوی بن کر سفر کیا تھا۔‘

کلدیپ نیر لکھتے ہیں کہ ’یہ سچ ہے کہ درگا دیوی کی شادی ہو چکی تھی۔ اس کا ایک بیٹا بھی تھا لیکن دونوں مل کر پارٹی کے لیے کام کر رہے تھے۔ پارٹی میں اچھے اور برے لمحات ایک ساتھ بانٹتے تھے۔ تو کیا دونوں کے درمیان کوئی اور رشتہ تھا؟ بھگت سنگھ نے اس بارے میں کبھی کچھ نہیں کہا۔‘

کلدیپ نیر لکھتے ہیں کہ ’کسی اور انقلابی نے بھی کبھی وہ بات نہیں کہی جس جانب سکھدیو نے اشارہ کیا۔ یہاں تک کہ چندر شیکھر آزاد نے بھی نہیں، جو ان کے لیے باپ جیسا تھا۔ شاید آزاد نے یہ بھی محسوس کیا کہ محبت کوئی ایسا رشتہ نہیں جس پر تنقید کی جائے یا اس کا مذاق اڑایا جائے۔‘

’سکھدیو کے الزامات کے بعد، آزاد سمجھ سکتے تھے کہ بھگت سنگھ پر کیا گزر رہی ہے۔‘

کلدیپ نیر نے درگا دیوی سے بھی ملاقات کی لیکن کتاب میں ذکر نہیں کہ ان سے اس سلسلے میں کوئی بات چیت ہوئی یا ان کی طرف سے کوئی وضاحت کی گئی۔

انھوں نے صرف اتنا ذکر کیا کہ پولیس کی آنکھوں میں دھول جھونکنے کے لیے درگا دیوی نے بھگت سنگھ کے ساتھ لاہور سے کلکتہ تک ٹرین کے ذریعے دلچسپ سفر کی معلومات دی تھیں۔

سکھدیو کو بھی بھگت سنگھ اور راجگرو کے ساتھ 23 مارچ 1923 کو لاہور کی سینٹرل جیل میں پھانسی دے دی گئی تھی

بھگت سنگھ کی بھانجی وریندر سندھو نے بھی ایک کتاب میں اس معاملے پر کوئی روشنی نہیں ڈالی۔

وریندر سندھو نے اپنی کتاب میں لکھا کہ ’پارلیمنٹ پر بم پھینکنے والے انقلابیوں کے ابتدائی گروپ میں بھگت سنگھ کا نام نہ ہونے پر بھگت سنگھ اور سکھدیو کے درمیان لڑائی ہوئی تھی اور سکھدیو نے انھیں بزدل بھی کہا تھا۔‘

انھوں نے اس خط کا بھی ذکر کیا، جو بھگت سنگھ نے سکھدیو کو لکھا تھا۔

جواہر لعل نہرو یونیورسٹی کے سابق پروفیسر چمن لال، جنھوں نے بھگت سنگھ پر تحقیق کرنے کے بعد ایک کتاب بھی لکھی ہے، نے بی بی سی گجراتی سے بات کرتے ہوئے کہا کہ ’اس (عشق) کا کوئی ثبوت نہیں۔‘

چمن لال کہتے ہیں کہ ’یہ سچ ہے کہ کچھ کتابوں میں یہ ذکر ہے کہ سکھدیو اور بھگت سنگھ کے درمیان اس معاملے پر لڑائی ہوئی تھی۔ سکھدیو ایک سخت مزاج شخص تھا اور تند و تیز الفاظ استعمال کرتا تھا لیکن سیاق و سباق سے ہٹ کر یہ مطلب نہیں لینا چاہیے کہ بھگت سنگھ کا درگا دیوی سے محبت کا رشتہ تھا۔‘

وہ کہتے ہیں کہ ’بہت سی انقلابی خواتین بھگت سنگھ سے متاثر تھیں۔ بھگت سنگھ ایک موثر، ہنر مند، منطقی، ذہین انسان تھے جو خواتین کے ساتھ شائستگی سے پیش آتے اور نہایت مہذب تھے۔‘

’لوگ ان کے خیالات کی طرف متوجہ ہو جاتے تھے اور اسی وجہ سے خواتین انقلابیوں نے بھگت سنگھ کے ساتھ بات چیت اور کام کرنے میں زیادہ آسانی محسوس کی۔ اس کا یہ مطلب نہیں کہ تمام خواتین کا بھگت سنگھ سے کوئی خاص تعلق تھا۔‘

چمن لال سوال کرتے ہیں کہ ’اگر بھگت سنگھ نے دوسرے انقلابیوں کی بہنوں کو بھی خطوط لکھے تھے، تو کیا اس کا مطلب یہ لیا جائے کہ ان کے محبت کے تعلقات تھے جن سے وہ خط و کتابت کرتے تھے؟ نہیں، ایسا نہیں۔ ہرگز نہیں۔‘

چمن لال کا دعوی ہے کہ کچھ لوگوں نے ایسی سنسنی خیز معلومات خود گھڑی ہیں جو کہ انتہائی قابل اعتراض بات ہے۔

پولیس کی آنکھوں میں دھول جھونکنے کے لیے درگا دیوی نے بھگت سنگھ کے ساتھ لاہور سے کلکتہ تک ٹرین کے ذریعے سفر کیا

سائمن کمیشن 30 اکتوبر 1928 کو لاہور پہنچ رہا تھا تو اس کمیشن کیخلاف ایک مظاہرے کے دوران پولیس سپرنٹنڈنٹ جے اے سکاٹ نے لاٹھی چارج کا حکم دیا اور لالہ لجپت رائے جی کو لاٹھیوں سے بے رحمی سے مارا گیا۔ زخمی لالہ جی کا انتقال 17 نومبر 1928 کو ہوا۔

اس واقعے کے بعد 10 دسمبر 1928 کی رات انقلابیوں کا اجلاس ہوا۔ درگا دیوی نے اجلاس کی صدارت کی اور لالہ جی کی موت کا بدلہ لینے کا فیصلہ کیا گیا۔ چار لوگوں کو ذمہ داری سونپ دی گئی جن میں بھگت سنگھ، چندر شیکھر آزاد، راج گرو اور جئے گوپال شامل تھے۔

17 دسمبر 1928 کو سکاٹ کو قتل کرنے کا منصوبہ بنایا گیا لیکن جئے گوپال کی غلطی کی وجہ سے سکاٹ کی جگہ اسسٹنٹ سپرنٹنڈنٹ آف پولیس جے پی سانڈرز مارے گئے۔ انقلابی فرار ہو گئے اور ان کا پیچھا کرنے والا ایک پولیس ہیڈ کانسٹیبل بھی فائرنگ میں مارا گیا۔

بھگت سنگھ چھپتے چھپتے درگا دیوی کے پاس پہنچے جو انقلابیوں کے ساتھی بھگوتی چرن وہرا کی بیوی تھیں۔ سکھدیو نے منصوبہ بنایا کہ درگا دیوی بھگت کی ’بیوی‘ بنیں گی اور بھگت سنگھ کو فرار ہونے میں مدد کریں گی۔

درگا دیوی کے شوہر پہلے ہی ایک کیس میں فرار تھے اور کانگریس کانفرنس میں شرکت کے لیے کلکتہ گئے ہوئے تھے۔

درگا دیوی ’سجاتا‘ اور بھگت سنگھ ’رنجیت‘ بن گئے۔ درگا دیوی کا تین سالہ بیٹا سچن بھی ان کے ساتھ تھا۔ راج گرو ان کے نوکر بن گئے۔ شوہر نے یورپی لباس پہنا اور بیوی نے مہنگی ساڑھی اور اونچی ایڑی کے سینڈل پہنے۔

دونوں ٹرین میں بیٹھ گئے لیکن درگا دیوی نے انھیں کانپور اترنے کا مشورہ دیا جہاں وہ دونوں ایک ہوٹل میں ٹھہرے۔

درگا دیوی نے اپنے شوہر کو ٹیلی گراف کیا کہ وہ اپنے بھائی کے ساتھ کلکتہ آ رہی ہیں۔ یہ ٹیلی گرام ملنے کے بعد درگا دیوی کے شوہر حیران رہ گئے کیونکہ درگا دیوی کا کوئی بھائی نہیں تھا۔

کلدیپ نیر لکھتے ہیں کہ ’بھگت سنگھ نے درگا دیوی کے ساتھ دو دن کی رفاقت کے دوران کچھ مختلف تجربہ کیا۔ بھگت سنگھ نے درگا دیوی کو کھل کر اپنی زندگی اور اپنے عقائد کے بارے میں سب کچھ بتایا۔‘

کلدیپ نیر لکھتے ہیں ’ایسا لگ رہا تھا جیسے وہ اپنے خیالات، احساسات اور خوف درگا دیوی کے ساتھ شیئر کرنا چاہتے ہیں۔ بھگت سنگھ کی مختلف شخصیت جان کر درگا دیوی بھی دنگ رہ گئیں۔ اس سے پہلے وہ بھگت سنگھ کو ایک انقلابی کے طور پر جانتی تھیں جو صرف اپنے سر سے سوچتا ہے نہ کہ اپنے دل سے۔‘

وہ لکھتے ہیں کہ ’بھگت سنگھ پہلے درگا دیوی کو اپنے ساتھی انقلابی کی بیوی کے طور پر جانتے تھے تاہم بعد میں وہ ایک مختلف روپ میں نظر آئیں جب انھوں نے بطور محافظ بھگت سنگھ کو برطانوی پولیس کے چنگل سے بچایا اور یہ انوکھا رشتہ قربت میں بدل گیا۔‘

یہ درست ہے کہ بھگت سنگھ اور سکھدیو کے درمیان اس بات پر گرما گرم بحث ہوئی کہ پارلیمنٹ میں کون بم پھینکنے جائے گا لیکن انقلابیوں اور ان کے بارے میں کتابیں لکھنے والے مصنفین میں اس بات پر اختلاف ہے کہ سکھدیو نے دراصل کیا کہا تھا۔

کچھ مصنفین نے درگا دیوی کو ہی وہ ’عورت‘ قرار دیا لیکن کچھ مصنفین یہ مانتے ہیں کہ سکھدیو بھگت سنگھ سے اس لیے ناراض تھے کہ وہ پارلیمنٹ میں بم پھینکنے والی ٹیم کا حصہ نہیں تھے۔

بھگت سنگھ کی انقلابی ٹیم کے رکن شیو ورما اپنی کتاب ’سنسمرتیان‘ کے صفحہ 106 اور 107 پر لکھتے ہیں کہ بھگت سنگھ اور سکھدیو کے درمیان لڑائی ہوئی تھی لیکن اس میں کسی عورت کا ذکر نہیں ہوا۔

سکھدیو کے چھوٹے بھائی متھراداس تھاپر اپنی کتاب ’میرے بھائی شہید سکھدیو‘ میں لکھتے ہیں کہ ’انھوں نے بھگت سنگھ کے خلاف سخت زبان استعمال کی اور کہا کہ تم بزدل ہو، موت سے ڈرتے ہو۔ جس کی وجہ سے بھگت سنگھ کو برا لگا اور اس نے اپنی پارٹی کی مرکزی کمیٹی کو ذاتی طور پر جا کر پارلیمنٹ میں بم پھینکنے پر راضی کیا۔‘

بھگت سنگھ کے ایک ساتھی انقلابی سکھدیو راج کی لکھی ہوئی کتاب کا حوالہ دیتے ہوئے (سکھدیو اور سکھدیو راج دونوں مختلف انقلابی تھے) کہتے ہیں کہ ’بھگت سنگھ نے پھانسی سے پہلے درگا بھابھی کو لکھا تھا کہ میرے مرنے کے بعد تم رونا نہیں، یہ لکھتے لکھتے میرا قلم رک جاتا ہے۔ جس معاشرے میں ہم رہتے ہیں وہ میرے اور آپ کے رشتے کو نہیں سمجھ سکتا کیونکہ آپ میرے دوست کی بیوی بھی ہیں۔‘

تاہم متراداس لکھتے ہیں کہ اس خط کی زبان اور انداز گمراہ کن اور من گھڑت معلوم ہوتا ہے۔

یشپال اپنی کتاب سنگھاولوکن کے صفحہ نمبر 180 پر لکھتے ہیں کہ ’سکھدیو نے بھگت سنگھ سے کہا تھا کہ وہ عورت سے پیار میں پارٹی کی ذمہ داری کو بھول گئے ہیں۔‘

متراداس لکھتے ہیں کہ یشپال اور سکھدیو راج جیسے مصنفین نے ’جھوٹ کا پرچار کیا اور بھگت سنگھ اور درگا دیوی کے درمیان مقدس رشتے پر بھی سوال اٹھایا۔‘

متراداس لکھتے ہیں کہ ’اس معاملے پر میری شیو ورما (بھگت سنگھ کے ساتھی انقلابی) سے بات چیت ہوئی جنھوں نے کہا کہ درگا بھابھی بھگت سنگھ اور سکھدیو دونوں سے یکساں سلوک کرتی تھیں۔‘

’شیو ورما نے واضح طور پر کہا کہ سکھدیو راج کی لکھی ہوئی بات پر یقین کرنا دراصل غلط ہے کیونکہ سکھدیو راج کو درگا دیوی کے بارے میں کوئی علم نہیں تھا۔‘

مترا داس سکھدیو راج کے لکھے ہوئے ایک واقعے کا حوالہ دیتے ہوئے لکھتے ہیں کہ ’بھگت سنگھ سکھدیو کا یہ خط لے کر درگا بھابھی کے گھر گیا اور وہ رونے لگا۔‘

’بھگت سنگھ نے درگا بھابھی سے کہا کہ یہ وہ لوگ ہیں (بشمول سکھدیو) جو بغیر کسی وجہ کے دن رات کیچڑ اچھالنے میں لگے رہتے ہیں۔ دوسری طرف وہ (درگا کے شوہر بھگوتی چرن) ایسے دیوتا ہیں جو یہ باتیں سن کر بھی کبھی اداس نہیں ہوتے۔‘

اس قصے پر اپنا ردعمل دیتے ہوئے متراداس لکھتے ہیں کہ ’سکھدیو راج کی اس دلچسپ کہانی کا نفسیاتی مطالعہ کیا جانا چاہیے۔ یہ فطری بات ہے کہ لوگ اپنی باہمی محبت کو معاشرے سے چھپاتے ہیں۔ 1929 میں ہندوستان اتنا ترقی پسند نہیں تھا کہ محبت کے معاملات عام لوگوں میں بحث کا موضوع بن سکیں۔‘

’درحقیقت اگر ان دونوں کے درمیان ایسی بات ہوتی تو پارلیمنٹ پر بم پھینکنے سے پہلے بھگوتی چرن درگا بھابھی کے ساتھ بھگت سنگھ سے ملنے کیوں جاتے؟‘

درگا دیوی جو درگا بھابھی کے نام سے مشہور ہیں، 7 اکتوبر 1907 کو الہ آباد کے ایک گجراتی گھرانے میں پیدا ہوئیں۔

درگا دیوی کی شادی لاہور میں رہنے والے ایک گجراتی برہمن بھگوتی چرن وہرا سے صرف 11 سال کی عمر میں ہو گئی تھی۔ بھگوتی چرن کے آباؤ اجداد گجرات سے آگرہ اور پھر لاہور چلے گئے تھے۔

ان کا بیٹا 3 دسمبر 1925 کو پیدا ہوا جس کا نام سچن رکھا گیا۔

بی بی سی گجراتی نے مالویندرجیت سنگھ سے بات کرنے کی کوشش کی جنھوں نے بھگت سنگھ پر تحقیق کی ہے اور ایک کتاب بھی لکھی ہے۔ اپنی خراب صحت کے باعث انھوں نے اپنے ساتھی کے ذریعے بی بی سی گجراتی سے بات کی۔

وہ کہتے ہیں کہ ’درگا بھگت سنگھ کو اپنا چھوٹا بھائی سمجھتی تھیں اور اس طرح کی غیر ذمہ دارانہ کہانی پر توجہ دینے کے بجائے، ملک کی آزادی کے لیے ان کی قربانیوں کو سراہیں۔‘

سدھیر ودیارتھی، کتاب ’شہید بھگت سنگھ - ایویڈینس آف ریوولوشن‘ کے ایڈیٹر، درگا دیوی کے بارے میں لکھتے ہیں کہ وہ ہتھیار اور بم بھی دینے اور لینے جاتی تھیں۔ ’وہ ایک بار بم لانے ملتان گئی تھی اور پستول لانے جے پور بھی گئی تھی۔‘

’وہ نہ صرف پستول رکھنا جانتی تھی بلکہ اسے استعمال کرنا بھی جانتی تھی۔‘

ان کے شوہر بھگوتی چرن وہرا بم ٹیسٹ کے دوران مارے گئے تھے۔ درگا دیوی بھگت سنگھ اور بٹوکیشور دت کو جیل سے رہا کرنا چاہتی تھیں۔ بھگت سنگھ کی پھانسی رکوانے کے لیے وہ گاندھی جی سے بھی ملیں۔

اپنے شوہر کی موت کے بعد درگا بھابی انقلابیوں کے کام میں پوری طرح سرگرم ہو گئیں۔ اپنے شوہر کی موت اور بھگت سنگھ کی پھانسی کے بعد، چندر شیکھر آزاد نے انھیں انگریزوں سے بدلہ لینے کے مقصد سے بمبئی (ممبئی) بھیج دیا۔

انھوں نے بمبئی کے پولیس کمشنر لارڈ ہیلی کو قتل کرنے کا منصوبہ بنایا لیکن سارجنٹ ٹیلر اور ان کی بیوی درگا کی گولی سے زخمی ہو گئے اور وہ وہاں سے بھاگ گئیں۔

وہ پولیس سے چھپنے کے لیے بعض اوقات برقع پہنتی تھیں اور ایک بار خود کو ایک مسلمان عورت کا روپ بھی دیا۔

آزاد کی موت کے بعد انھوں نے پولیس کے سامنے ہتھیار ڈال دیے۔ تفتیش کے بہانے انھیں تقریباً 6 ماہ تک قاتلوں کے ساتھ جیل میں رکھا گیا۔ پولیس کے پاس ان کے خلاف کوئی ثبوت نہیں تھا اس لیے بعد میں انھیں رہا کر دیا گیا تاہم 3 سال تک لاہور سے باہر جانے پر پابندی عائد کر دی گئی۔

انھوں نے بعد میں دلی میں کانگریس پارٹی میں بھی کام کیا اور بعد میں تعلیمی سرگرمیوں میں حصہ لیا۔

ان کا انتقال 15 اکتوبر 1999 کو غازی آباد، اتر پردیش میں ہوا۔


Summary: ماہرین کا کہنا ہے کہ یہ شوگر مانیٹر ان لوگوں کے لیے ضروری نہیں ہے جو ذیابیطس کا شکار نہیں ہیں۔ ایسا کرنے سے غذائیت کی کمی کا مسئلہ بن سکتا ہے۔

پاکستان سمیت دنیا کے کئی ممالک میں ذیابیطس کے مریضوں کی تعداد میں مسلسل اضافہ ہو رہا ہے۔ ان دنوں بازار میں شوگر مانیٹر ڈیوائس کے اشتہارات بھی بکثرت نظر آتے ہیں۔ وہ اکثر ان لوگوں کے لیے بھی تجویز کیے جاتے ہیں جن کو ذیابیطس نہیں ہے۔

ماہرین کا کہنا ہے کہ یہ شوگر مانیٹر ان لوگوں کے لیے ضروری نہیں ہے جو ذیابیطس کا شکار نہیں ہیں۔ ایسا کرنے سے ان میں غذائیت کی کمی باعث بھی بن سکتا ہے۔

ذیابیطس کی نگرانی کرنے والے آلات کو اکثر لوگوں کی کھانے پینے اور غذائیت کے ایک اہم جزو کے طور پر فروغ دیا جاتا ہے اور اس عمل کو بلڈ شوگر ڈائٹ کا نام دیا جا رہا ہے۔

یہ اکثر سوشل میڈیا پر فروغ پاتے ہیں۔ برطانیہ میں زیڈ او ای جیسی کمپنیاں ایسے مانیٹر کے نظام کو فروغ دیتی ہیں۔

برطانیہ کی نیشنل ہیلتھ سروسز کے ذیابیطس کنسلٹنٹ پروفیسر پارتھاکر کا کہنا ہے کہ اس بات کا کوئی حتمی ثبوت نہیں ہے کہ جن لوگوں کو ذیابیطس نہیں ہے ان میں ذیابیطس کو کنٹرول کرنے میں اس کا کوئی کردار ہے۔

زیڈ او ای کا کہنا ہے کہ اس حوالے سے تحقیق ابتدائی مراحل میں ہے لیکن یہ جدید ترین ٹیکنالوجی ہے۔

ذیابیطس والے لوگوں میں خون میں شوگر کی سطح کھانے کے بعد کئی گھنٹوں تک بلند رہتی ہے۔ اگر ہائی بلڈ شوگر کو کنٹرول نہ کیا جائے تو یہ آپ کے اعضا کو نقصان پہنچا سکتا ہے۔

یہی کمپنی کورونا کی تشخیص کرنے والی ایپ کی مارکیٹنگ بھی کرتی رہی ہے۔

زیڈ او ای ان کمپنیوں میں سے ایک ہے جو شوگر مانیٹر ایسے لوگوں کو فروخت کرتی ہے جنھیں ذیابیطس نہیں ہے۔

زیڈ او ای کے اب ایک ایسے پروگرام کی بڑے پیمانے پر تشہیر کر رہی ہے، جس کا آغاز 300 پاؤنڈ سے ہوتا ہے۔ اس کے اشتہارات کئی سوشل میڈیا پلیٹ فارمز پر آ رہے ہیں۔

جو لوگ ان آلات کو جسم میں شوگر کی نگرانی کے لیے استعمال کرتے ہیں وہ اسے دو ہفتے تک پہنتے ہیں۔ اس سے کھانے کے بعد جسم میں شوگر لیول کو مانیٹر کیا جاتا ہے۔

کچھ مختلف ٹیسٹ یہ دیکھتے ہیں کہ کسی کا جسم چربی پر کیسے رد عمل ظاہر کرتا ہے۔ پیٹ میں پیدا ہونے والے بیکٹیریا کا بھی ٹیسٹ کیا جاتا ہے۔

زیڈ او ای کمپنی سائنسدان ڈاکٹر سارہ بیری نے بی بی سی کو بتایا کہ کمپنی نے کئی دہائیوں کے غذائیت سے متعلق تحقیقی ڈیٹا استعمال کیا۔

اس کے علاوہ انھوں نے بلڈ شوگر اور صحت کے درمیان تعلق سے متعلق اپنے تحقیقی ڈیٹا کا بھی استعمال کیا ہے۔

لیکن وہ تسلیم کرتی ہیں کہ ان کے پاس کوئی حتمی نتیجہ اخذ کرنے کے لیے تمام ثبوت نہیں ہیں۔

لیکن ناقص غذا کے خطرات کو دیکھتے ہوئے (جن کے اثرات ہم پہلے ہی جانتے ہیں)، خون میں شکر کے طویل مدتی اثرات کو سمجھنے کے لیے دہائیوں تک انتظار کرنا بہت کم معنی رکھتا ہے۔

ڈاکٹر ریان کروک، ایک جنرل پریکٹیشنر اور صحت کی دیکھ بھال کی خدمات فراہم کرنے والے ایک سٹارٹ اپ کے مالک ہیں اور وہ کہتے ہیں بلڈ شوگر سے متعلق تمام شواہد حاصل کرنے کے ہدف کے بجائے اس سمت میں جاری تجربات کی حمایت کرنی چاہیے۔

ان کا کہنا ہے کہ بلڈ شوگر سے متعلق شواہد حاصل کرنے کا انتظار کرنا اس شعبے میں جدت کو ختم کر دے گا۔

کروک اور زیڈ او ای  کے ناقدین کا یہ بھی ماننا ہے کہ مسلسل گلوکوز مانیٹر (CGMs) لوگوں کو بلڈ شوگر کے انتظام اور خوراک میں تبدیلیاں کرنے کی ترغیب دے سکتے ہیں۔

تاہم، لوگ کئی دہائیوں سے خوراک سے متعلق بیماریوں کے بارے میں خبردار کر رہے ہیں۔ لیکن سینکڑوں ڈائیٹ پروگرام لوگوں کو ان کی غذائی تبدیلیوں پر قائم رہنے میں ناکام رہے ہیں۔

تاہم، زیڈ او ای  کمپنی کا کہنا ہے کہ کمپنی سخت سائنسی جانچ پر اصرار کرتی ہے۔ انڈسٹری میں کوئی بھی کمپنی اس طرح کے کلینیکل ٹرائلز نہیں کرتی ہے۔ ان کا دعویٰ ہے کہ ان کی تحقیق کافی ٹھوس ہے۔

کمپنی سائنسدانوں اور غذائیت کے ماہرین کی ایک ٹیم کے ذریعے لوگوں کو ثبوت پر مبنی صحت کے مشورے فراہم کر رہی ہے۔

اس پروگرام کے شرکا اپنے کھانے کی مقدار کو ریکارڈ کرتے ہیں اور کھانے کے بعد خون میں شوگر کی سطح کی پیمائش کرنے کے لیے دو ہفتوں تک مسلسل گلوکوز مانیٹر (سی جی ایم) پہنے رکھتے ہیں۔

مختلف طرح کے ٹیسٹ کے علاوہ ان کے آنتوں کے بیکٹیریا پر کی بھی تحقیق کی جاتی ہے۔

ایس کمپنی کا کہنا ہے کہ ان تمام ٹیسٹوں نے اسے یہ شناخت کرنے میں مدد کی ہے کہ یہاں تک کہ دو صحت مند افراد بھی ایک ہی کھانے کے لیے مختلف ردعمل ظاہر کر سکتے ہیں۔ مثال کے طور پر ایک شخص کے خون میں شوگر بڑھ سکتی ہے اور دوسرے شخص کے مقابلے میں کاربوہائیڈریٹ کھانے کے بعد زیادہ کم ہو سکتی ہے۔

اس سے ہر فرد کے لیے خوراک کا نظام وضع کیا جاتا ہے۔

تاہم کچھ دوسرے محققین اس طریقہ کار اور شوگر کی سطح کی پیمائش کے اس نظام پر سوالات اٹھاتے ہیں۔ ان کا کہنا ہے کہ اس سے شوگر کا صحیح ادراک یا تعین نہیں کیا جا سکتا ہے۔

آکسفورڈ یونیورسٹی میں ماہر غذائیت اور ذیابیطس کے محقق ڈاکٹر نیکولا گیس کا کہنا ہے کہ بلڈ شوگر کو صحت کے مسائل سے جوڑنے والے زیادہ تر شوگر گلوکوز کی سطح پر مبنی ہیں، جو صرف ذیابیطس یا ذیابیطس کے خطرے والے لوگوں میں دیکھے جاتے ہیں۔

وہ بتاتی ہیں کہ ہائی بلڈ شوگر ذیابیطس کی ایک علامت ہے مگر اس کی براہ راست وجہ نہیں ہے۔

واضح رہے کہ ٹائپ 1 ذیابیطس اس وقت ہوتی ہے جب کسی فرد کا لبلبہ انسولین بنانا بند کر دیتا ہے، اس لیے باقاعدہ انجیکشن کی ضرورت ہوتی ہے۔ ٹائپ 2 ذیابیطس زیادہ عام ہے اور اس وقت ہوتی ہے جب جسم کے خلیے انسولین کے خلاف مزاحم ہو جاتے ہیں اور خون میں گلوکوز کی سطح کو معمول کی حد میں رکھنے کے لیے مزید انسولین کی ضرورت ہوتی ہے۔ اسے عام طور پر خوراک، ورزش اور قریبی نگرانی کے ذریعے کنٹرول کیا جا سکتا ہے۔

پروفیسر پارتھا کر کا کہنا ہے کہ شوگر میں تبدیلی کے رجحان کو اس طریقے سے نہیں سمجھا جا سکتا۔

ڈاکٹر نیکولا گیس کو تشویش ہے کہ جو لوگ زیڈ او ای کی مصنوعات استعمال کرتے ہیں وہ کھانے کی اشیا کو کم کر رہے ہیں جو ان کی صحت کے لیے فائدہ مند ہیں۔ لوگوں کو معلوم ہوتا ہے کہ یہ ان کے بلڈ شوگر کو بڑھا سکتا ہے۔

یہ صحت کے دیگر مسائل کا باعث بھی بن سکتا ہے۔

ان کا کہنا ہے کہ جو لوگ کاربوہائیڈریٹس سے پرہیز کرتے ہیں وہ اگلی بار جب اسے کھاتے ہیں تو انھیں ’ہائی گلوکوز رسپانس‘ مل سکتا ہے۔

یہ عام بات ہے۔ جبکہ جو لوگ ایسا کرتے ہیں، وہ یہ محسوس کر سکتے ہیں کہ ان میں کاربوہائیڈریٹس کو ہضم کرنے کی صلاحیت نہیں ہے۔

پروفیسر پارتھا کر کا کہنا ہے کہ جب ذیابیطس کے شکار افراد اسے غیر ضروری طور پر استعمال کرتے ہیں تو ایک مختلف مسئلہ پیدا ہوتا ہے۔ جس کی وجہ سے وہ بلڈ شوگر لیول کے اعدادوشمار کے بارے میں بہت ضدی ہو جاتے ہیں۔ یہ حالات کھانے کی خرابی میں بدل سکتے ہیں۔

’ایٹنگ ڈس آرڈر‘ چیریٹی بیٹ کا کہنا ہے کہ کھانے کی خرابی کے شکار افراد اکثر اعدادوشمار پر توجہ دیتے ہیں۔ لہٰذا وہ اس بیماری میں مبتلا لوگوں کو گلوکوز میٹر کے استعمال کی سفارش نہیں کرے گا۔

زیڈ او ای کا کہنا ہے کہ وہ اس طرح اس بیماری میں مبتلا لوگوں کا ٹیسٹ کرتی ہے۔

کمپنی کا کہنا ہے کہ وہ اپنے اراکین کی صحت کا مکمل خیال رکھتی ہے۔  اس کے ’نیوٹریشن کوچز‘ کو ’کلائنٹس‘ تک رسائی حاصل ہے اور وہ کھانے کی پریشانی پر قابو پانے میں ان کی مدد کر سکتے ہیں۔

کمپنی نے لوگوں کی خوراک کی ترجیحات، بھوک اور خون کے ٹیسٹ کے نتائج سے متعلق ڈیٹا پر مبنی تحقیق شائع کی اور اس میں نمونہ تلاش کرنے کی کوشش کی۔

لیکن تحقیق سے واضح نتائج کا علم نہیں ہوتا۔

زیڈ او ای نے اپنے پروگرام کے نتیجے میں ہونے والی تبدیلیوں پر ایک مطالعہ کیا ہے لیکن اسے ابھی تک شائع نہیں کیا ہے۔

تاہم ناقدین کا کہنا ہے کہ یہ تحقیق ان تمام پہلوؤں کو سامنے لانے میں ناکام رہی ہے۔

ڈاکٹر نیکولا گیس کا کہنا ہے کہ چونکہ اس مطالعے کے مختلف پہلو ثابت نہیں ہوئے ہیں، اس لیے لوگوں کو زیادہ پھل اور سبزیاں کھانے کی ضرورت ہے۔

زیڈ او ای لوگوں کو زیادہ اناج اور کم ’پروسس‘ شدہ خوراک کھانے کا مشورہ بھی دیتی ہے۔


Summary: دنیا 1930 کی دہائی کے گریٹ ڈپریشن کے بعد سب سے بڑے عالمی مالیاتی بحران کی تیاری کر رہی ہے۔ مگر یہ بحران کب تک چلے گا اور اس سے کیسے نکلا جائے گا؟

عالمی مالیاتی ادارے آئی ایم ایف کا اندازہ ہے کہ آئندہ عالمی معیشت 3 فیصد تک سکڑ جائے گی جو کہ اس کی گذشتہ پیش گوئی کہ دنیا کی معیشت 3 فیصد بڑھے گی کہ بالکل برعکس ہے۔

دنیا بھر میں جیسے جیسے مختلف ممالک اپنی اپنی معیشت کا پہہ دوبارہ چلانے کی کوشش کر رہے ہیں، ویسے ویسے لاک ڈاون میں نرمی ہر جگہ نظر آنے لگی ہے۔

دنیا 1930 کی دہائی کے گریٹ ڈپریشن کے بعد سب سے بڑے عالمی بحران کی تیاری کر رہی ہے۔ مگر یہ بحران کب تک چلے گا اور اس سے کیسے نکلا جائے گا؟

آئی ایم ایف کے تخمینے کے مطابق ہم کورونا وائرس کے بدترین معاشی اثرات سے ابھی یعنی 2020 کی دوسری سہہ مائی کے دوران گزر رہے ہیں۔

’ڈرامہ کوئین‘ پوڈکاسٹ میں سنیے وہ باتیں جنہیں کسی کے ساتھ بانٹنے نہیں دیا جاتا

قسطیں

مواد پر جائیں

بہت سے ممالک اقتصادی کساد بازاری یعنی ریسیشن کی تعریف دو مسلسل سہ ماہیوں میں مجموعی قومی پیداوار (جی ڈی پی) میں کمی قرار دیتے ہیں۔

امریکہ میں نیشنل بیورو آف اکانامک ریسرچ کے مطابق کساد بازاری ’معاشی سرگرمیوں میں واضح کمی جو کہ کئی ماہ تک جاری رہے اور جی ڈی پی میں نظر آنے کے ساتھ ساتھ حقیقی آمدنی، بےروزگاری، صنعتی پیداوار، اور پرچون کے شعبے میں بھی واضح‘ ہوتی ہے۔

آئی ایم ایف کے تخمینے کے مطابق ہم کورونا وائرس کے بدترین معاشی اثرات سے ابھی یعنی 2020 کی دوسری سہ ماہی کے دوران گزر رہے ہیں۔ انھیں امید ہے کہ سال کے دوسرے حصے میں حالات بہتر ہوں گے اور کاروبار آہستہ آہستہ کھلنے لگیں گے۔

تاہم اگر لاک ڈاؤن جیسے اقدامات جاری رہے تو کاروبار ختم ہونے لگیں گے اور لوگ بےروزگار ہونے لگیں گے۔ یہ کساد بازاری دوگنا سنگین اور طویل ہو سکتی ہے اور اس سے نکلنا اور بھی زیادہ مشکل۔

تو ہم وی، یو، ڈبلیو، یا ایل شکل کی کساد بازاری میں جا سکتے ہیں۔ ان انگریزی حروف کے ذریعے ماہرینِ معاشیات کساد بازاری کی مختلف اقسام کو بیان کرتے ہیں۔ یہ حروف جی ڈی پی کے گراف کی شکل بیان کرتے ہیں۔

'اگر ہم اس وبا کو کنٹرول کرنے میں کامیاب ہوگئے تو ہم وی شکل کی کساد بازاری دیکھیں گے کیونکہ آپ لاک ڈاؤن ختم کرنا شروع کر دیں گے اور قومی پیداوار واپس بڑھنے لگے گی۔'

وی شکل کی کساد بازاری کو ہم بہترین قرار دیتے ہیں۔ اس میں معیشت میں سست روی آتی ہے، جلدی سے اپنی نچلی ترین سطح تک پہنچتی ہے اور جلد ہی معیشت میں بہتری آنے لگتی ہے۔

کیتھولک یونیورسٹی آف چیلی کے پروفیسر ہوزے تساڈا کہتے ہیں کہ ’اس میں خیال یہ ہے کہ ہماری معیشت پہلے جیسی سطح کے قریب لوٹ آتی ہے اور کساد بازاری قدرے قلیل مدت کی ہوتی ہے چاہے وہ چند سہ ماہیوں کی ہو۔‘

’اگر ہم اس وبا کو کنٹرول کرنے میں کامیاب ہوگئے تو ہم وی شکل کی کساد بازاری دیکھیں گے کیونکہ آپ لاک ڈاؤن ختم کرنا شروع کر دیں گے اور قومی پیداوار واپس بڑھنے لگے گی۔‘

نیویارک میں ایس اینڈ پی گلوبل ریٹنگز کے چیف اکانومسٹ پال گروئنوالڈ کہتے ہیں کہ ’اگر سماجی دوری کے اقدامات جلد ختم کر دیے جاتے ہیں یا جلد ہی اس کی ویکسین یا علاج بن جاتا ہے تو ہم جلد اپنے راستے پر واپس آ جائیں گے۔‘

ایس اینڈ پی کی پیش گوئی کے مطابق 2020 کی دوسری سہ ماہی میں 9 فیصد تک معاشی سست روی ہوگی۔ اس سطح پر ان کے خیال میں اس کساد بازاری سے نکالنے میں کافی وقت لگے گا۔

نیویارک میں موڈی انویسٹرز سروسز کی اسوسی ایٹ مینجنگ ڈائریکٹر الینا دوگر کے اندازے کے مطابق کورونا وائرس کے نشانات معیشت سے 2021 میں بھی نہیں ہٹیں گے۔

ایس اینڈ پی کے مطابق 2020 میں مجموعی طور پر 2.4 فیصد معاشی کمی دیکھی جائے گی اور اس کے بعد 2021 میں 5.9 فیصد اضافہ ہوگا۔

پال گروئنوالڈ کہتے ہیں کہ ’ہم جو اب دیکھ رہے ہیں وہ شاید یو کی شکل یا ایک چوڑا یو ہے جس میں ہم بحران کے اثرات سے تو نکل آئیں گے مگر اس میں وقت لگے گا۔‘

نیویارک میں موڈی انویسٹرز سروسز کی اسوسی ایٹ مینجنگ ڈائریکٹر الینا دوگر اس رائے سے اتفاق کرتی ہیں۔ ان کے اندازے کے مطابق کورونا وائرس کے نشانات معیشت سے 2021 میں بھی نہیں ہٹیں گے۔

وہ کہتی ہیں کہ ’جو معاشی سرگرمی اس سال کے پہلے نصف میں ہم نے کھو دی ہے وہ ہم دوسرے نصف میں پوری نہیں کر سکیں گے۔‘

تاہم وہ چین سے آنے والی خبروں کو مثبت انداز میں دیکھتی ہیں جہاں معیشت کی سست روی اور پھر بہتری باقی دنیا کے مقابلے میں ایک سہہ مائی پہلے شروع ہوئی ہے۔

’ہم نے چین میں لاک ڈاؤن میں نرمی دیکھی ہے۔ فیکٹریاں چلنے لگی ہیں۔ مختلف شعبوں میں اطلاعات ہیں کہ پیداواری صلاحیت 45 سے 70 فیصد تک لوٹ آئی ہے۔‘

دوسری جانب حکومتوں نے معیشتوں کو سہارا دینے کے لیے فوری اقدامات کیے ہیں۔

الینا دوگر کہتی ہیں کہ جب لاک ڈاؤن جیسے اقدامات ہٹیں گے اور سرگرمیاں دوبارہ شروع ہوں گی تو سال کے دوسرے نصف میں کچھ حالات بہتر ہوں گے۔

حکومتیں لاک ڈاؤن جیسے اقدامات ختم کر دیں اور معیشت کو سہارا دینے کی کوشش کرسکتی ہیں۔ مگر کورونا وائرس کی دوسری لہر کی صورت میں یہ اقدامات واپس لگا دیے جائیں گے اور معیشت کو ایک اور دھچکا لگے گا۔

پال گروئنوالڈ  کہتے ہیں مگر اس وقت کوئی ویکسین یا علاج موجود نہیں ہے اور اس کی وجہ سے ہمیں مشکلات کا ایک اور سلسلے کا سامنا ہے۔

اس صورتحال میں معیشت میں ایک اور مرتبہ گراوٹ آ سکتی ہے جیسے ڈبلیو شکل کہا جاتا ہے۔

پروفیسر ہوزے تساڈا کہتے ہیں کہ ایسے میں حتمی طور پر بحران سے نکلا کچھ عرصے کے بعد ہی جا سکتا ہے جس کے دوران معیشت بہتر ہوتی ہے مگر پھر گرنے لگتی ہے۔‘

پال گروئنوالڈ کہتے ہیں کہ اگر ہم سماجی دوری جیسے اقدامات لگاتے اٹھاتے رہے تو معیشت کے واپس اپنی سطح تک پہنچنے میں قدرے زیادہ وقت لگے گا۔

بہت سے لوگ یہ سوال بھی اٹھا رہے ہیں کہ کیا کورونا وائرس دنیا کی معاشی سرگرمی کی نئی سطح کا تعین کر دے گا؟

ایل شکل کی کساد بازاری میں معیشت تیزی سے گرنے کے بعد کچھ سنبھلتی ہے مگر اپنی پرانی سطح پر واپس نہیں جاتی اور ایک نچلی سطح پر لوٹ جاتی ہے۔

پروفیسر ہوزے تساڈا کہتے ہیں کہ ایسی صورتحال میں یہ کساد بازاری نہیں بلکہ عالمی پیداوار میں مستقل تبدیلی ہوگی۔

ایس اینڈ پی کی تنبیہ ہے کہ عالمی پیداوار میں ناہموار انداز واپسی سے طویل مدتی معاشی نقصان ہو سکتا ہے خاص کر ایسی صورت میں اگر کوئی ویکسین یا علاج دریافت نہیں ہوتا۔

پال گروئنوالڈ کہتے ہیں کہ ایسی صورتحال میں پرانے نظام کو لوٹنا ناممکن ہوگا۔ ’وی یا یو شکل کے بجائے اہم سوال یہ ہے کہ کیا ہم پیداوار کی پرانی سطح تک لوٹ سکیں گے یا نہیں۔ اور اس میں کتنا وقت لگے گا۔‘


Summary: اگر ڈالر کی موجودہ قیمت کا جائزہ لیا جائے تو یہ اب اکتوبر 2019 تک کی سطح تک گر چکی ہے جبکہ اکتوبر 2020 میں اس کی قیمت 168 روپے سے بھی اوپر چلی گئی تھی۔

ڈالر کے مقابلے میں پاکستانی کرنسی میں رواں برس ماہ اگست کے اختتام سے لے کر اب تک ساڑھے نو روپے کا اضافہ دیکھنے میں آیا ہے

امریکی ڈالر کے مقابلے میں پاکستانی روپے کی قدر میں گذشتہ کئی ہفتوں سے بہتری آئی ہے۔ گذشتہ ماہ فروری سے لے کر اب تک ڈالر کی قیمت میں ساڑھے پانچ روپے کی کمی آ چکی ہے۔

فروری میں ایک امریکی ڈالر کی قیمت 161 روپے تھی جو اب گر کر  155.70 تک آ چکی ہے۔

پاکستان میں روپے کے مقابلے میں ڈالر کی قیمت میں گذشتہ سال ہونے والے بے تحاشا اضافے نے ملکی درآمدات کو مہنگا کیا تو دوسری جانب اس کی وجہ سے ملک میں مہنگائی کی شرح میں بھی اضافہ دیکھنے میں آیا۔

کرنسی کے کاروبار سے وابستہ افراد اور ماہرین معیشت روپے کی قدر میں بہتری کو حکومت کی جانب سے لیے گئے چند اقدامات اور کچھ مثبت معاشی اشاریوں سے منسوب کر رہے ہیں۔

ڈالر کے مقابلے میں روپیہ کتنا بڑھا؟

فوریکس ایسوسی ایشن آف پاکستان کے چیئرمین ملک بوستان نے بتایا کہ فروری کے مہینے میں ڈالر 161 روپے پر ٹریڈ ہو رہا تھا جو اب گر کر 155.70 تک آن پہنچا ہے۔

’ڈرامہ کوئین‘ پوڈکاسٹ میں سنیے وہ باتیں جنہیں کسی کے ساتھ بانٹنے نہیں دیا جاتا

قسطیں

مواد پر جائیں

اُنھوں نے کہا کہ ڈالر کی قیمت حالیہ دنوں میں 154 تک بھی گر گئی لیکن اس کی خریداری کی وجہ سے یہ ایک بار پھر 155 تک چلی گئی ہے۔

وہ بتاتے ہیں کہ فروری 2020 میں ایک ڈالر کی قیمت 154 روپے کے لگ بھگ تھی تاہم ملک میں کورونا وائرس کی وجہ سے لگنے والے لاک ڈاؤن نے غیر ملکی سرمایہ کاروں پر گھبراہٹ طاری کر دی تھی جس کی وجہ سے ملک میں ٹریژری بلوں میں کی جانے والی سرمایہ کاری میں سے ساڑھے تین ارب ڈالر ملک سے نکل گئے، جس کی وجہ سے ملکی کرنسی دباؤ کا شکار ہوئی اور اس کی قدر میں تاریخی کمی دیکھنے میں آئی۔

ملک بوستان نے کہا کہ ڈالر کی موجودہ قیمت اکتوبر 2019 کی سطح پر گر چکی ہے جو 154 اور 155 کے درمیان تھی جبکہ اکتوبر 2020 میں ڈالر کی قیمت تاریخ کی بلند ترین سطح پر تھی جب یہ 168 روپے سے تجاوز کر گئی تھی۔

ماہرِ معیشت خرم شہزاد کے تجزیے کے مطابق اپنی بلند ترین سطح کے مقابلے میں آج ڈالر کی قدر 7.5 فیصد کے لگ بھگ گر چکی ہے۔

یاد رہے کہ اکتوبر 2020 میں روپے کے مقابلے میں تاریخ کی بلند ترین سطح پر پہنچنے کے بعد ڈالر کی قیمت میں کمی دیکھنے میں آئی تھی اور گذشتہ سال نومبر کے مہینے میں پاکستانی روپیہ ایشیا میں تیسرے نمبر پر ڈالر کے مقابلے میں اپنی قدر میں اضافہ کرنے والی کرنسی بن گیا تھا۔

روپے کی قدر میں اکتوبر سے لے کر اب تک ہونے والے اضافے کی وجہ سے پاکستانی روپیہ ایشیا میں تیسرے نمبر پر ڈالر کے مقابلے میں اپنی قدر میں اضافہ کرنے والی کرنسی بن چکا ہے

روپے کی قدر میں اضافہ کیوں ہوا؟

ملک بوستان نے بتایا کہ درآمدات میں مسلسل کمی نے مقامی کرنسی کو بہت زیادہ سہارا دیا جس کی وجہ سے بیرون ملک ڈالر کی منتقلی میں کمی دیکھنے میں آئی۔

انھوں نے کہا کہ برآمدات میں ہونے والے اضافے نے بھی روپے کو سہارا دیا تو دوسری جانب بیرونِ ملک پاکستانیوں کی جانب سے بھیجی جانے والی رقوم بھی روپے کی قدر میں اضافے کا باعث بنیں جس کی وجہ سے  مجموعی طور پر کرنٹ اکاؤنٹ یعنی ’جاری کھاتے‘ سرپلس ہوئے۔

انھوں نے کہا کہ بیرون ملک پاکستانیوں کی جانب سے ملک بھیجی جانے والی رقوم دو ارب ڈالر ماہانہ سے زائد ہیں۔

وہ بتاتے ہیں کہ پاکستان ہندوستان، چین اور فلپائن کے بعد دنیا میں ترسیلات زر وصول کرنے والا چوتھا بڑا ملک بن چکا ہے جو ملک کے زرِ مبادلہ کے ذخائر کے لیے ایک مثبت پیش رفت ہے۔

موجودہ مالی سال کے پہلے آٹھ مہینوں میں ترسیلات زر کی مجموعی مالیت 18 ڈالر سے زائد ہے اور مالی سال کے اختتام تک ان کا 28 ارب ڈالر سے اوپر رہنے کا امکان ہے۔

روپے کی قدر میں اضافے کی وجوہات میں درآمدات میں کمی، ترسیلات زر اور برآمدات میں اضافہ، بیرون ممالک پاکستانیوں سے آنے والی سرمایہ کاری اور غیر ملکی قرضوں کی ادائیگی کا موخر ہونا شامل ہے

بوستان کے مطابق حکومت کی جانب سے حال ہی میں روشن ڈیجیٹل اکاؤنٹ نامی سکیم نے بھی بیرون ملک پاکستانیوں کو ملک میں سرمایہ کاری کرنے میں کافی مدد دی ہے جس کی وجہ سے ان کی جانب سے کی جانے والی سرمایہ کاری میں نمایاں اضافہ دیکھنے میں آ رہا ہے۔

ان کے مطابق اب تک روشن ڈیجیٹل اکاؤنٹ سکیم میں ایک لاکھ سے زائد اکاؤنٹ ہی فعال ہوئے ہیں مگر اس کی وجہ سے کافی سرمایہ ملک میں آ رہا ہے۔

ملک بوستان نے کہا کہ آئی ایم ایف پروگرام بھی اس کی ایک وجہ ہے جس پر بین الاقوامی ادارے نے رضامندی ظاہر کر دی ہے اور اس نے مقامی مارکیٹ کو کافی سہارا دیا ہے۔

ماہر معیشت ڈاکٹر اشفاق حسن نے اس سلسلے میں رابطہ کرنے پر بتایا کہ ڈالر کی روپے کے مقابلے میں قدر گرنے کی دو وجوہات ہیں۔ ایک مقامی وجہ ہے کہ ہمارے ملک میں معاشی سست روی کی وجہ سے ڈالر کی طلب بھی کم ہے۔ پاکستان کی معیشت درآمدات پر بڑی حد تک انحصار کرتی ہے جس میں خام مال سے لے کر مشینری اور آلات شامل ہیں۔ جب ملک کی معاشی شرح نمو منفی ہو جائے یا پھر بہت کم ہو تو اس کا مطلب ہے کہ صنعت و حُرفت نہیں چل رہی۔

اُنھوں نے کہا کہ معاشی سست روی نے ڈالر کی قیمت کو نیچے لانے میں بہت مدد فراہم کی۔ اس کے ساتھ ایک بڑی وجہ ترسیلاتِ زر میں اضافہ بھی ہے جس نے ملک کے کرنٹ اکاؤنٹ کو سرپلس کیا۔

ڈاکٹر اشفاق نے ڈالر کی قیمت میں کمی کی دوسری وجہ عالمی سطح پر ڈالر کی طلب میں بھی کمی کو قرار دیا۔ اُنھوں نے کہا کہ عالمی سطح پر بھی ڈالر دوسری کرنسیوں کے مقابلے میں نچلی سطح پر ہے جس کی ایک بڑی وجہ جو بائیڈن انتظامیہ کی جانب سے 1.9 ٹریلین ڈالر کا کورونا وائرس سے متعلق پیکج ہے۔

اُن کے مطابق اس پیکج کے لیے ڈالر زیادہ پرنٹ کرنا پڑے گا جو اس کی منی سپلائی کو بڑھا رہا ہے جس کی وجہ سے ڈالر کی قیمت نیچے آئی ہے۔ اُنھوں نے کہا کہ عالمی سطح پر اب سرمایہ کار اس لیے ڈالر کے بجائے یورو اور گولڈ میں زیادہ سرمایہ کاری کر رہے ہیں۔

قرضوں میں ریلیف بھی وجہ ہے؟

ملک بوستان نے کہا کہ کورونا وائرس کی وجہ سے غیر ملکی قرضوں کی ادائیگی میں ملنے والے ریلیف نے بھی ملکی کرنسی کو بہت زیادہ مدد فراہم کی جس کی وجہ سے پاکستان کی ادائیگیوں میں توازن دیکھنے میں آیا۔

ملک بوستان نے ڈالر کی قدر میں مزید کمی کا امکان ظاہر کرتے ہوئے کہا کہ ایک امریکی ڈالر 155 پاکستانی روپے تک آ سکتا ہے۔

روپے کی قدر میں اضافہ کیا دیرپا ہے؟

امریکی ڈالر کے مقابلے میں پاکستانی روپے کی قدر میں مسلسل ہونے والے اضافے کے بارے میں ملک بوستان نے امید کا اظہار کیا اور کہا کہ ڈالر کی قیمت 154 روپے سے نیچے 150 روپے تک جا سکتی ہے۔

انھوں نے کہا کہ ڈالر اور روپے کی آزادانہ تجارت کی سطح یہی بنتی ہے۔

پاکستان کے مرکزی بینک کی جانب سے مارکیٹ میں روپے کی قدر کو مضبوط کرنے کے کردار کے بارے میں بات کرتے ملک بوستان نے کہا مرکزی بینک نے ڈالر اور روپے کی آزادانہ تجارت میں کسی قسم کی کوئی مداخلت نہیں کی۔

اُنھوں نے کہا کہ ڈالر کی قیمت زیادہ نیچے جا سکتی تھی تاہم ملک کو گندم اور چینی کی درآمد کی وجہ سے اس مالی سال میں اب تک چھ ارب ڈالر خرچ کرنے پڑے جس نے ڈالر کی طلب کو بڑھا دیا تھا۔

ملک بوستان نے بتایا کہ ملک کے زرمبادلہ ذخائر اس وقت 20 ارب ڈالر ہیں اگر چینی اور گندم کے ساتھ دوسری چیزوں کی امپورٹ نہ کی جاتی تو ملک کے زرمبادلہ ذخائر 30 ارب ڈالر تک جا سکتے تھے۔

اُنھوں نے ڈالر کی قیمت نیچے آنے کی وجہ سے ملک کے برآمدی شعبے کو نقصان کا تاثر مسترد کیا۔ اُنھوں نے کہا کہ برآمدی شعبے کے لیے ڈالر کی معقول قیمت 145 سے 154 روپے کے درمیان ہے اور اس سطح پر برآمدی شعبہ بہتر طریقے سے اپنا کاروبار جاری رکھ سکتا ہے۔

ملک بوستان کا کہنا تھا کہ ابھی بھی ڈالر کے مقابلے میں پاکستانی کرنسی انڈیا اور بنگلہ دیش کی کرنسیوں کے مقابلے میں برآمدی شعبے کے لیے بہتر ہے اور اس پر وہ زیادہ بہتر طریقے سے ایکسپورٹ کے ذریعے منافع کما سکتے ہیں۔

ڈاکٹر اشفاق حسن نے اس سلسلے میں کہا کہ کوئی بھی معیشت دان ڈالر کے مقابلے میں پاکستانی کرنسی کے مستقبل کے بارے میں پیش گوئی نہیں کر سکتا کیونکہ ’یہاں کوئی بھی چیز متعین نہیں ہے۔‘

ڈالر کی قیمت میں کمی کے پاکستانی معیشت پر مثبت اثرات کے بارے میں بات کرتے ہوئے ڈاکٹر اشفاق حسن نے کسی بڑی تبدیلی کے امکان کو مسترد کرتے ہوئے کہا کہ معیشت میں کسی نمایاں تبدیلی کے آثار اسی وقت پیدا ہوں گے جب ملک کی معاشی ٹیم بدلی جائے گی۔

اُنھوں نے کہا کہ موجودہ معاشی ٹیم کے ساتھ معیشت میں جوہری تبدیلی کا امکان بالکل نہیں ہے۔


Summary: یہ 16 جولائی 1945 کو صبح سویرے کا وقت تھا۔ رابرٹ اوپنہائمر کنٹرول بنکر میں اس لمحے کے منتظر تھے جو دنیا بدلنے والا تھا۔ نیو میکسیکو کے صحرا میں قریب 10 کلو میٹر دور دنیا کے پہلے ایٹم بم کی آزمائش چل رہی تھی جسے ’ٹرینیٹی‘ کا نام دیا گیا۔

اوپنہائمر پریشانی کی تصویر بنے ہوئے تھے۔ وہ ہمیشہ سے کمزور صحت کے حامل تھے۔ انھوں نے تین سال ’مینہیٹن انجینیئر ڈسٹرکٹ‘ کی سائنسی شاخ ’پراجیکٹ وائے‘ کی سربراہی کی جہاں بم بنایا گیا۔

اس وقت ان کا وزن 52 کلوگرام تھا اور پانچ فٹ 10 انچ کے قد کے ساتھ وہ کافی دبلے پتلے لگتے تھے۔ وہ رات کو صرف چار گھنٹے سو پاتے تھے۔ شدید پریشانی اور سگریٹ پینے کی وجہ سے کھانسی انھیں جگائے رکھتی تھی۔

سنہ 1945 کا وہ دن اوپنہائمر کی زندگی کے بڑے لمحات میں سے ایک تھا جس کے بارے میں مورخین کائی برڈ اور مارٹن جے شروین نے 2005 میں اپنی کتاب امیریکن پرومیتھیئس میں تفصیلات لکھی ہیں۔ انھی واقعات پر مبنی فلم اوپنہائمر 21 جولائی سے امریکہ میں ریلیز ہو رہی ہے۔

برڈ اور شروین کی رپورٹ کے مطابق ایٹمی دھماکے سے چند منٹ قبل ایک فوجی جرنیل نے اوپنہائمر کے مزاج کا مشاہدہ کیا: ’ڈاکٹر اوپنہائمر۔۔۔ آخری سیکنڈوں میں انتہائی سنجیدہ ہوتے چلے گئے۔ وہ بہت کم سانس لے رہے تھے۔‘

اس دھماکے کی روشنی سورج سے بھی زیادہ تھی۔ 21 کلو ٹن ٹی این ٹی جتنی قوت کا یہ تجربہ اب تک کا سب سے بڑا دھماکہ تھا۔ اس کی شاک ویو 160 کلو میٹر دور تک محسوس کی گئی۔

پورا علاقہ دھماکے کی آواز کی لپیٹ میں آ گیا اور دھوئیں کے بادل آسمان کی طرف اٹھنے لگے۔ اسی دوران اوپنہائمر کے چہرے پر ’گہرے اطمینان‘ کے تاثرات آ گئے۔ کچھ منٹ بعد اوپنہائمر کے دوست اور ساتھی ازیڈور رابی نے انھیں دور سے چلتے ہوئے دیکھا: ’میں کبھی ان کی وہ واک بھلا نہیں سکتا۔ میں کبھی نہیں بھول سکتا کہ وہ کیسے گاڑی سے نکلے۔۔۔ ان کے چلنے میں کامیابی کا عنصر تھا۔‘

’ڈرامہ کوئین‘ پوڈکاسٹ میں سنیے وہ باتیں جنہیں کسی کے ساتھ بانٹنے نہیں دیا جاتا

قسطیں

مواد پر جائیں

سنہ 1960 کی دہائی کے انٹرویوز میں اوپنہائمر نے ان لمحات کے بارے میں کہا کہ اس وقت انھیں ہندو مذہب کی کتاب بھگوت گیتا کی وہ عبارت یاد آئی: ’اب میں موت بن چکا ہوں، جہانوں کو تباہ کرنے والا۔‘

اگلے دنوں ان کے دوستوں نے انھیں ذہنی طور پر پریشان پایا۔ ایک کا کہنا تھا کہ ’رابرٹ بہت خاموش ہو گئے اور دو ہفتوں تک گہری سوچ میں چلے گئے۔‘

’کیونکہ انھیں معلوم تھا کہ آگے کیا ہونے والا ہے۔‘

ایک صبح انھیں جاپانیوں کے واضح انجام پر فخریہ انداز میں بولتے سنا گیا: ’وہ بیچارے لوگ، وہ بیچارے لوگ۔‘ پھر کچھ دن بعد وہ دوبارہ اضطراب میں آ گئے۔

فوجی ہم منصب سے ملاقاتوں میں وہ ’ان بیچارے لوگوں‘ کے بارے میں بظاہر بھول چکے تھے۔ برڈ اور شروین کے مطابق انھوں نے صحیح حالات میں بم گرانے کی اہمیت پر بات کی۔ ’ظاہر ہے انھیں اسے بارش یا دھند کے موسم میں نہیں گرانا چاہیے۔۔۔ انھیں بلندی پر اسے دھماکے سے اڑانے نہ دینا۔ طے شدہ اعداد و شمار بالکل درست ہیں۔ اسے زیادہ بلندی پر نہ لے جانا ورنہ ہدف کو اتنا نقصان نہیں پہنچے گا۔‘

ٹرینیٹی آزمائش کے قریب ایک ماہ بعد انھوں نے ہیروشیما میں کامیاب بمباری کا اعلان اپنے ساتھیوں سے کیا۔ اس دوران ایک شخص نے دیکھا کہ اوپنہائمر نے ’ہوا میں مکا لہرایا جیسے وہ دنگل میں جیت گئے ہوں۔‘ اس پر تالیوں نے ماحول کو مزید گرما دیا۔

اوپنہائمر مینہیٹن پراجیکٹ کے جذبانی اور دماغی جزو تھے: کسی بھی دوسرے شخص کے مقابلے انھوں نے ہی ایٹم بم کو حقیقت میں بدلا۔ جنگ کے بعد ان کے ساتھ کام کرنے والے جیرمی برنسٹین کہتے ہیں کہ یہ کوئی اور نہیں کر سکتا تھا۔

انھوں نے سنہ 2004 میں اپنی سوانح عمری میں لکھا کہ ’اگر لاس ایلموس میں اوپنہائمر سربراہ نہ ہوتے تو مجھے لگتا ہے کہ اچھے یا بُرے انجام پر دوسری عالمی جنگ ختم ہو جاتی۔۔۔ جوہری ہتھیار استعمال کیے بغیر۔‘

اوپنہائمر نے کئی مواقع پر اس ایٹمی دھماکے پر مختلف تبصرے کیے ہیں۔ یہ ایسا ہے جیسے پریشان خیالی، امنگ، عروج اور تباہی کے خوف جیسے تمام جذبات کو ایک شخص میں ڈال دیا جائے۔

فلم اوپنہائمر 21 جولائی سے امریکہ میں ریلیز ہو رہی ہے

برڈ اور شروین نے اوپنہائمر کو ایک ’انیگما‘ یعنی معمہ قرار دیا: ’وہ ایسے تھیوریٹیکل فزیسسٹ تھے جنھوں نے عظیم رہنما جیسی صلاحیتیں ظاہر کیں۔ فن کی تعریف کرنے والا شخص جس نے ابہام کو جنم دیا۔‘

ان کے ایک دوست سائنسدان نے انھیں ’تخیل میں بہترین ہیر پھیر کرنے والا‘ کہا۔

برڈ اور شروین کی کتاب اور اوپنہائمر کے کردار میں تضادات – جن کی وضاحت ان کے دوست اور مصنفین کرنے میں ناکام رہے – ان کے ابتدائی برسوں سے موجود تھے۔

وہ سنہ 1904 میں نیو یارک شہر میں پیدا ہوئے۔ ان کے والدین جرمنی سے آئے یہودی تارکین وطن تھے جو ٹیکسٹائل کی تجارت سے امیر ہوئے۔ وہ اپر ویسٹ سائیڈ کے ایک بڑے گھر میں رہتے تھے جس کی دیواروں پر یورپی فن پارے سجائے گئے تھے اور جہاں تین ملازمائیں اور ایک ڈرائیور تھا۔

پُرتعیش پرورش کے باوجود اوپنہائمر کے دوستوں کے مطابق وہ بگڑے ہوئے نہیں بلکہ عاجز تھے۔ ان کے سکول کی دوست جین دیدیشم یاد کرتے ہیں کہ وہ ’آسانی سے شرما جاتے تھے‘ اور ’بہت شرمیلے تھے۔۔۔ مگر وہ بہت ذہین تھے اور انھیں سب تسلیم کرتے تھے۔ وہ اپنے ساتھیوں سے مختلف اور بہتر تھے۔‘

نو سال کی عمر میں وہ یونانی اور لاطینی فلسفہ پڑھنے لگے اور معدنیات میں ان کی دلچسپی بڑھ گئی۔ وہ سینٹرل پارک میں پھرتے اور نیو یارک منرلوجیکل کلب کو خط لکھ کر بتاتے کہ انھوں نے کیا برآمد کیا۔ ان کے خط اتنے اچھے تھے کہ کلب کو لگا کہ وہ ایک بالغ مرد ہیں اور انھیں پریزنٹیشن دینے کے لیے مدعو کر لیا گیا۔

برڈ اور شروین کے مطابق اوپنہائمر کے ذہانت نے انھیں تنہا کر دیا تھا۔ ایک دوست کے مطابق ’وہ غور و فکر میں اکیلے کام کرتے اور سوچتے رہتے تھے۔‘

وہ صنفی توقعات پر پورا اترنے میں دلچسپی نہیں رکھتے تھے۔ نہ ہی انھیں کھیلوں میں حصہ لینے کی دلچسپی تھی۔ ان کے ایک کزن کے مطابق وہ بہادر بننے کے شوقین نہ تھے۔

’دوسروں کے جیسا نہ ہونے پر انھیں چھیڑا جاتا تھا۔‘ مگر ان کے والدین کو یقین تھا کہ وہ بہت عقلمند ہیں۔

اوپنہائمر کے مطابق ’والدین مجھ پر اعتماد کرتے تھے جس کے بدلے میں نے اپنے اندر ناخوشگوار انا پیدا کر لی۔‘

ایک دوست نے ان کے بارے میں کہا ’یہ کوئی اچھی بات نہیں کہ آپ کسی کتاب کے صفحے پلٹتے ہوئے کہیں ہاں، ہاں، مجھے پتا ہے۔‘

وہ کیمسٹری پڑھنے ہارورڈ یونیورسٹی گئے جہاں ان کی کمزور شخصیت بے نقاب ہو گئی اور ان کی انا و حساسیت ان کے زیادہ کام نہ آئی۔

سنہ 1923 میں لکھے ایک خط میں انھوں نے کہا تھا کہ ’میں بڑی محنت کرتا ہوں کہ کئی نوٹ، نظمیں، کہانیاں اور کباڑ لکھتا ہوں۔۔۔ میں تین الگ الگ لیبارٹریوں میں بدبو پھیلاتا ہوں۔۔۔ میں بھولے بھٹکوں کو چائے پلاتا ہوں اور ان سے بات کرتا ہوں۔ ہفتہ وار چھٹیوں پر میں کم درجے کی توانائی کو ہنسی مذاق اور تھکاوٹ میں تبدیل کرتا ہوں۔

’یونانی ادب پڑھتا ہوں، لوگوں میں ایسے جملے بول کر شرمندگی جھیلتا ہوں، اپنے ڈیسک میں خطوط ڈھونڈتا ہوں اور سوچتا ہوں کہ کاش میں مر گیا ہوتا۔‘

خطوط سے ظاہر ہوتا ہے کہ کیمبرج میں پوسٹ گریجویٹ تعلیم کے دوران بھی یہ مسائل جاری رہے۔ ان کے استاد انھیں لیبارٹری میں کام کرنے کا کہتے جو کہ اوپنہائمر کی کمزوری تھی۔ انھوں نے 1925 میں لکھا کہ ’میرا وقت بہت بُرا گزر رہا ہے۔ لیب میں کام کرنا بوریت کا باعث بنتا ہے۔ میں اس میں اتنا بُرا ہوں کہ مجھے نہیں لگتا کچھ سیکھ سکتا ہوں۔‘

اسی سال کے اواخر میں اوپنہائمر نے جان بوجھ کر لیبارٹری کے کیمیکلز لگا کر ایک زہریلا سیب اپنے استاد کے ڈیسک پر چھوڑ دیا۔ ان کے دوستوں نے سوچا کہ شاید انھوں نے ایسا حسد اور کمتری محسوس کرتے ہوئے کیا۔

استاد نے وہ سیب نہیں کھایا مگر کیمبرج میں اوپنہائمر کو مشکلات کا سامنا کرنا پڑا۔ انھیں صرف اس شرط پر نکالا نہ گیا کہ وہ ایک ماہر نفسیات کے پاس جائیں گے۔ ماہر نفسیات نے ان میں سائیکوسس (ذہنی عارضہ جس میں حقیقت سے تعلق ٹوٹ جاتا ہے) کی شناخت کی مگر ساتھ ہی کہا کہ علاج سے کوئی فائدہ نہیں ہو گا۔

اس مرحلے کو یاد کرتے ہوئے اوپنہائمر نے بتایا تھا کہ انھوں نے کرسمس کی چھٹیوں کے دوران خودکشی کرنے کے بارے میں سوچا تھا۔

اگلے سال پیرس کے دورے پر ان کے ایک دوست فرانسس فرگیوسن نے انھیں بتایا کہ انھوں نے اپنی گرل فرینڈ کو شادی کی پیشکش کی ہے۔ اوپنہائمر نے اس کے ردعمل میں ان کا گلا دبانے کی کوشش کی۔ فرگیوسن یاد کرتے ہیں کہ ’وہ پیچھے سے میرے اوپر کود گئے اور بیلٹ سے میرا گلا گھونٹنے کی کوشش کی۔۔۔ میں اس سے نکلنے میں کامیاب ہو گیا اور وہ زمین پر گِر کر رونے لگے۔‘

مگر نفسیاتی مسائل سے دوچار اوپنہائمر کی مدد ادب نے کی۔ برڈ اور شروین کے مطابق وہ فرانس میں ماسیل پروست کی کتاب پڑھنے لگے جس میں انھیں اپنے خیالات کی عکاسی ملی اور اس طرح وہ خود کو تسلیم کرنے لگے۔

انھوں نے کتاب سے یہ یاد کر لیا: ’اپنے مظالم سے لاتعلقی ظلم کی خوفناک اور مستقل قسم ہے۔‘

ظلم کے حوالے سے رویہ اوپنہائمر کی دلچسپیوں میں رہا اور اس نے دنیا میں ان کی شناخت پیدا کرنے میں کردار ادا کیا۔

انھوں نے ایک دوست کو بتایا کہ ’میں ایسے شخص کی تعریف کروں گا جو بہت سی چیزوں میں قابل ہو مگر اس کے باوجود اس کے چہرے پر آنسوؤں کے داغ ہوں۔‘

انگلینڈ واپس آمد پر ان کے جذبے بلند تھے اور وہ ’نیک دل ہونے کے ساتھ متحمل‘ محسوس کر رہے تھے۔

سنہ 1926 میں ان کی ملاسات جرمنی میں انسٹیٹیوٹ آف تھیوریٹیکل فزکس کے ڈائریکٹر سے ہوئی وہ مان گئے تھے کہ اوپنہائمر اچھے تھیوریٹیکل فزیسسٹ ہیں لہذا انھیں وہاں پڑھنے کے لیے مدعو کیا گیا۔ 1926 وہ سال تھا جس میں وہ ’فزکس کی دنیا میں آ گئے‘ اور یہی ٹرننگ پوائنٹ ثابت ہوا۔

وہ اس شعبے میں اہم تحقیق کرنے والی برادری سے جڑ گئے اور ایسے سائنسدانوں سے ملاقاتیں کرتے جو ان کے زندگی بھر کے دوست بنے۔ ان میں سے کئی لاس ایلومس میں ان کے ساتھ تھے۔

امریکہ واپسی پر اوپنہائمر نے کچھ ماہ ہارورڈ میں گزارنے اور پھر کیلیفورنیا میں اپنے کیریئر کا آغاز کیا۔ ان کے خطوط میں عاجزانہ لہجہ آنے لگا۔ انھوں نے چھوٹے بھائی کو لکھے خط میں رومانوی انداز اور فن کے بارے میں بات کی۔

برکلی میں یونیورسٹی آف کیلیفورنیا میں انھوں نے تجربات کرنے والے سائنسدانوں کے ساتھ قریبی سے کام کیا اور کازمک ریز اور نیوکلیئر ڈس انٹیگریشن پر نتائج کا مطالعہ کیا۔ انھوں نے کہا کہ وہ واحد شخص تھے جو سمجھ سکتے تھے کہ یہ سب کس بارے میں ہے۔‘

ان کے مطابق ان کا محکمہ اسی وقت وقت وجود میں آگیا جب وہ اپنی پسندیدہ تھیوری دوسروں کو سمجھاتے تھے۔ وہ خود کو ’مشکل‘ استاد سمجھتے تھے مگر اسی کردار کی بدولت اوپنہائمر میں وہ حوصلہ آیا جس کی انھیں پروجیکٹ وائے کے دوران ضرورت تھی۔ ایک ساتھی نے ان کے طلبہ کے بارے میں لکھا کہ ’وہ انھیں بہترین سمجھتے، ان کی حرکات کی نقل اتارتے۔ اوپنہائمر نے ان کی زندگیوں کو متاثر کیا۔‘

1930 کی دہائی کے اوائل میں انھوں نے اپنے ادبی کیریئر کو مضبوط بنایا۔ اسی دوران انھوں نے ہندو مقدس کتب حاصل کیں اور سنسکرت سیکھی تاکہ وہ اصل بھگوت گیتا پڑھ سکیں۔ اسی کتاب سے انھوں نے ’اب میں موت ہوں‘ کا حوالہ دیا تھا۔

یہ صرف ان کا ادبی شوق نہیں بلکہ مقدس حوالوں میں خود کے لیے سبق تلاش کرنے کا طریقہ تھا۔

بھگوت گیتا میں اشرافیہ کے ایک خاندان کے دو بازوؤں کے درمیان جنگ نے اوپنہائمر کو وہ فلسفہ سمجھایا جس کا انھوں نے پراجیکٹ وائے سے جڑے اخلاقی تقاضوں کی صورت میں سامنا کیا۔

انھیں یہ سبق ملا کہ نتائج سے قطع نظر اپنے کام اور قسمت پر غور کرنا چاہیے جبکہ نتائج کے خوف کی وجہ سے کسی اقدام کو روکا نہیں جاسکتا۔

1932 میں اپنے بھائی کو لکھے ایک خط میں انھوں نے بھگوت گیتا کا حوالہ دیا اور پھر جنگ کی مثال دے کر بتایا کہ اس فلسفے کو عملی جامہ پہنایا جاسکتا ہے۔

1930 کی دہائی کے وسط میں انھیں ماہر نفسیات ڈاکٹر جیٹ ٹاٹلاک سے محبت ہوگئی۔ برڈ اور شروین کے مطابق جین کے کردار میں بھی اوپنہائمر جیسی پیچیدگی تھی۔ اوپنہائمر نے انھیں شادی کی پیشکش کی جسے انھوں نے ٹھکرا دیا۔ مگر جین نے انھیں انتہا پسندی کی سیاست اور جان ڈون کی شاعری متعارف کرائی۔

اوپنہائمر نے بیالوجسٹ کیتھرین ’کیٹی‘ ہیریسن سے 1940 میں شادی کی۔ کیٹی بھی پراجیکٹ وائے میں ان کے ساتھ تھیں جہاں وہ تابکاری کے خطرات پر تحقیق کر رہی تھیں۔

1939 میں سائنسدان سیاستدانوں سے زیادہ جوہری خطرے کے بارے میں تشویش میں مبتلا تھے۔ البرٹ آئنسٹائن نے امریکی حکومت کے سینیئر رہنماؤں کو خط بھی لکھا۔

اس کا ردعمل سست تھا مگر سائنسدانوں کے حلقوں میں تشویش بڑھتی رہی جس کے بعد صدر نے اقدام اٹھایا۔

ستمبر 1942 میں جزوی طور پر اوپنہائمر کی ٹیم کی بدولت یہ واضح ہوگیا کہ ایٹم بم بنانا ممکن تھا اور اسے بنانے کے لیے ٹھوس منصوبہ شروع ہوگیا۔

برڈ اور شروین کے مطابق جب اوپنہائمر کو معلوم پڑا کہ وہ اس منصوبے کے سربراہ ہوں گے تو انھوں نے تیاریاں شروع کر دیں۔ انھوں نے اس وقت ایک دوست سے کہا ’میں ہر اس شخص سے رابطہ ختم کر رہا ہوں جو کمیونسٹ ہے۔ اگر میں نے ایسا نہ کیا تو حکومت کو میرے ساتھ کام کرنے میں مشکلات ہوں گی۔ میں قوم کے لیے اپنے عزائم میں کسی چیز کو مداخلت نہیں کرنے دوں گا۔‘

آئنسٹائن نے بعد ازاں کہا کہ ’اوپنہائمر کا مسئلہ یہ ہے کہ وہ جس چیز سے محبت کرتے ہیں، وہ  ان سے پلٹ کر محبت نہیں کرتی – امریکی حکومت۔‘

اوپنہائمر کو اس منصوبے کے لیے بھرتی کرنے میں ان کی محبت الوطنی اور خواہش نے کلیدی کردار ادا کیا۔ مینہیٹن انجینیئر ڈسٹرکٹ کے فوجی رہنما جنرل لیزلی گرووز ایٹم بم منصوبے کے لیے سربراہ سائنسدان کو ڈھونڈنے کے ذمہ دار تھے۔

ان پر ’ریسنگ فار دی بومب‘ نامی 2002 کی کتاب کے مطابق گرووز نے تجویز دی کہ اوپنہائمر کو اس منصوبے کا سربراہ ہونا چاہیے مگر انھیں مخالفت کا سامنا کرنا پڑا۔

اوپنہائمر کا ’انتہائی آزاد خیال پس منظر‘ ایک تشویش تھی۔ گرووز نے سائنس کی دنیا میں ان کے علم کی قدر جانی مگر وہ ان کی ایٹم بم کے حوالے سے اس پُرزور خواہش سے پریشان تھے۔

مینہیٹن پراجیکٹ کے چیف آف سکیورٹی نے نوٹ کیا کہ ’مجھے یقین ہوگیا کہ وہ نہ صرف وفادار ہیں بلکہ وہ اس منصوبے کی کامیابی اور سائنس کی تاریخ میں اپنی جگہ کے بیج کسی رکاوٹ کو نہیں آنے دیں گے۔‘

’دی میکنگ آف دی اٹامک بومب‘ نامی 1988 کی کتاب میں اوپنہائمر کے دوست ازیڈور رابی کہتے ہیں کہ اوپنہائمر سمجھتے ہیں کہ وہ اس کام کے لیے غیر متوقع شخص تھے۔ ’یہ جنرل گرووز کی ذہانت کی مثال تھی۔‘

لاس ایلموس میں بھی اوپنہائمر نے اپنی شخصیت کے تضادات کا خوب مظاہرہ کیا۔ 1979 کی سوانح عمری میں اوٹو فریش بتاتے ہیں کہ اوپنہائمر نے نہ صرف سائنسدان بھرتی کیے مگر ’ہینٹر، فلسفی اور ایسے لوگ بھی بھرتی کیے جہاں ان کی جگہ نہیں بنتی تھی۔ انھوں نے سوچا کہ ان لوگوں کے بغیر مہذب برداری نہیں بن سکتی۔‘

جنگ کے بعد اوپنہائمر کا رویہ بدل گیا۔ انھوں نے جوہری ہتھیاروں کو ’جارحیت، دہشت اور حیرت‘ کی علامتیں کہا۔ ان کے مطابق ہتھیاروں کی صنعت ’شیطان کا کام‘ ہے۔

اکتوبر 1945 کی ایک میٹنگ کے دوران انھوں نے صدر ٹرومین سے کہا کہ ’مجھے لگتا ہے کہ میرے ہاتھ خون سے رنگے ہیں۔‘ صدر نے بعد میں بتایا کہ جواباً انھوں نے اوپنہائمر سے کہا تھا کہ ’میرے ہاتھ خون سے رنگے ہیں، مجھے اس کی فکر کرنے دیں۔‘

یہ تبادلہ خیال ویسا ہی ہے جیسا بھگوت گیتا میں ہوتا ہے جب شہزادہ ارجن لڑنے سے انکار کر دیتے ہیں کیونکہ انھیں لگتا ہے کہ وہ اپنے ساتھیوں کی موت کے ذمہ دار ہیں لیکن کرشنا اس کا الزام اپنے سر لیتا ہے۔

بم کی تیاری کے دوران اوپنہائمر اپنے ساتھیوں کو یہی جواز پیش کرتے تھے جب اخلاقی تقاضوں پر ان کی بحث ہوتی تھی۔ وہ انھیں کہتے تھے کہ بطور سائنسدان ہم ان فیصلوں کے ذمہ دار نہیں کہ ہتھیار کیسے استعمال کیا جائے گا، ہم تو صرف اپنا کام کر رہے ہیں۔ یعنی ہمارے نہیں بلکہ سیاستدانوں کے ہاتھ خون سے رنگیں گے۔

تاہم بظاہر ایسا لگتا ہے کہ جب یہ کام ہوگیا تو اوپنہائمر کا اپنے مؤقف پر اعتماد لڑکھڑا گیا۔ برڈ اور شروین کے مطابق جنگ کے بعد اٹامک انرجی کمیشن میں تعیناتی کے دوران وہ مزید ہتھیار بنانے کی مخالفت کرتے تھے، خاص کر ہائیڈروجن بم جسے انھیں کی خدمات کی بدولت اب بنانا ممکن تھا۔

1954 میں امریکی حکومت نے اوپنہائمر کے خلاف تحقیقات شروع کیں اور ان کا سکیورٹی کلیئرنس ختم کر دیا جس کے بعد وہ پالیسی کے فیصلوں میں ملوث نہیں ہوسکتے تھے۔ ادبی برادری نے ان کا دفاع کیا۔

1955 میں فلسفی برٹرنڈ رسل نے لکھا کہ ’تحقیقات سے واضح کیا کہ غلطی ہوئی ہے اور سکیورٹی کے نقطہ نظر سے یہ ایک بڑی غلطی ہے۔ مگر یہاں وفاداری توڑنے کے شواہد نہیں اور اسے غداری نہیں کہا جاسکتا۔۔۔ سائنسدانوں کو افسوسناک المیے کا سامنا تھا۔‘

1963 میں امریکی حکومت نے انھیں انریکو فرمی ایوارڈ سے نواز کر سیاسی طور پر بحال کر دیا۔ سنہ 2022 میں ان کی موت کے 55 سال بعد امریکی حکومت نے ان کی سکیورٹی کلیئرنس ختم کرنے کے فیصلے کو واپس لیا اور اس سے واضح ہوا کہ اوپنہائمر ہمیشہ اس کے وفادار رہے تھے۔

اوپنہائمر کو اپنی زندگی کی آخری دہائیوں کے دوران ایٹم بم بنانے کی تکنیکی کامیابی پر فخر تھا مگر اس کے اثرات پر دکھ بھی۔ انھیں بارہا کہا کہ بم کا بننا ناگزیر تھا۔

زندگی کے آخری 20 سال وہ پرنسٹن یونیورسٹی میں انسٹی ٹیوٹ آف ایڈوانس سٹڈیز کے ڈائریکٹر رہے اور اس دوران وہ آئنسٹائن اور دیگر سائنسدانوں کے ساتھ کام کرتے تھے۔

برڈ اور شروین کے مطابق لاس ایلموس پر بھی وہ اس بات کی وکالت کرتے تھے کہ سائنس کو انسانی فکر کی ضرورت ہے تاکہ اس کے اثرات کو بہتر انداز میں سمجھا جائے۔ اسی لیے انھوں نے غیر سائنسی عملہ جیسے فلسفی، ماہر نفسیات اور شاعر بھرتے کیے تھے۔

بعد میں انھیں اٹامک انرجی یا جوہری توانائی میں یہ مسئلہ نظر آیا کہ یہ اپنے وقت کے اقدار کو پس پشت میں ڈال دیتی ہے۔ صدر ٹرومین کے لفظوں میں ’یہ نئی قوت اتنی انقلابی ہے کہ یہ پرانے خیالات کو مدنظر نہیں رکھتی۔‘

1965 میں انھوں نے ایک تقریر میں کہا کہ ’میں اپنے وقتوں کے عظیم لوگوں سے سنا ہے کہ جب انھیں کوئی حیران کن چیز ملتی تھی تو انھوں معلوم ہوتا تھا کہ یہ اچھی ہے کیونکہ وہ اس سے ڈرتے بھی تھے۔‘

رسل نے اوپنہائمر کے بارے میں لکھا ہے کہ ان میں یہ صلاحیت نہیں کہ وہ چیزوں کو سادہ انداز میں دیکھ سکیں۔ ’یہ پیچیدہ اور نازک ذہن میں یہ صلاحیت نہ ہونا حیران کن نہیں۔‘

جب ہم اوپنہائمر کی شخصیت میں تضادات کی بات کرتے ہیں تو شاید یہی چیز تھی جس نے انھیں بم بنانے کے منصوبے کو پایہ تکمیل تک پہنچانے میں مدد کی۔ تحقیق میں مہارت کے علاوہ اوپنہائمر میں بم بنانے کی پُرزور خواہش تھی اور صرف وہی یہ تصور کرسکتے تھے کہ وہ اسے ممکن بنانے والے سائنسدان ہوں گے۔

وہ کم عمری سے سگریٹ نوشی میں مبتلا رہے اور اس کی وجہ سے کئی بیماریوں کا شکار ہوئے۔ 1967 میں ان کی موت 62 سال کی عمر میں گلے کے کینسر سے ہوئی۔

موت سے دو سال قبل انھوں نے سائنس اور شاعری میں یہ فرق بیان کیا: ’سائنس وہ شعبہ ہے جس میں غلطی کر کے سیکھا جاتا ہے کہ دوبارہ ایسا نہیں کرنا۔‘


Summary: گذشتہ چھ ماہ چین کی معیشت کے لیے بری خبریں لے کر آئے ہیں: چین کو سست ترقی، نوجوانوں میں بے روزگاری کی ریکارڈ سطح، کم غیر ملکی سرمایہ کاری، کمزور برآمدات اور کرنسی، اور رئیل سٹیٹ سیکٹر کے بحران کا سامنا ہے۔

امریکی صدر جو بائیڈن نے دنیا کی دوسری سب سے بڑی معیشت کی غیر یقینی صورت حال کو ’ٹکنگ ٹائم بم‘ یا ایک ایسے بم سے تشبیہ دی ہے کہ جو کسی بھی وقت پھٹ سکتا ہے۔

تاہم چین کے صدر شی جن پنگ نے ملکی معیشت سے متعلق امریکی صدر کے بیان کا جواب یہ کہہ کر دیا کہ ’چین کی معشیت ’مضبوط، ہر قسم کے چیلنج کا سامنا کرنے کی زبردست صلاحیت رکھنے والی اور پر جوش انداز میں آگے بڑھنے کی صلاحیت رکھتی ہے۔‘

تو اب ان دو بڑے رہنماؤں میں کون صحیح ہے، صدر بائیڈن یا صدر شی؟ یہاں بھی معاملہ وہی ہے جو اکثر دیکھنے میں آیا ہے کہ اس سوال کا جواب شاید ہوا میں ہی کہیں ہو۔

اگرچہ یہ امکان بہت کم ہے کہ معیشت تباہ ہو جائے یا کوئی بڑا عمل اسے غیر مستحکم کرے، لیکن یہ ضرور ہے کہ چین کو اس وقت چند بڑے پیمانے کے معاشی چیلنجوں کا سامنا کرنا پڑ رہا ہے۔

چین کے معاشی مسائل کا مرکز اس کی ریئل اسٹیٹ مارکیٹ ہے۔ کچھ عرصہ پہلے تک، ریئل اسٹیٹ چینی معشیت کی ریڑھ کی ہڈی کی حیثیت رکھتا تھا کیونکہ یہ مُلک کی کل دولت کا ایک تہائی حصہ تھا۔

سنگاپور میں بزنس سکول ’انسیڈ‘ (INSEAD) سے تعلق رکھنے والے معاشی ماہر پروفیسر انتونیو فاتاس کہتے ہیں، کہ ’یہ بات بالکل بے معنی ہے، جس کا کوئی جواز ہی پیدا نہیں ہوتا۔‘

دو دہائیوں تک، اس شعبے میں تیزی آئی جب اس میں نجکاری کے عمل کو پروان چڑھایا گیا۔ لیکن 2020 کا وہ وقت جب کورونا کی وبا نے دُنیا بھر کو ہی متاثر کیا اور چین میں بھی رئیل سٹیٹ انڈسٹری سُکڑنا شروع ہو گئی، جس کی وجہ سے یہ شعبہ شاید دوبارہ اب تک سنبھل ہی نہیں پایا۔

چینی حکومت، امریکی طرز کے سنہ 2008 کے معاشی بحران سے خوفزدہ دکھائی دی، جس کے بعد ایک حد مقرر کر دی گئی کہ ڈویلپر کتنا قرض لے سکتے ہیں۔ جلد ہی ان پر اربوں کا وہ قرض چڑھ گیا جسے وہ اُتارنے میں ناکام رہے۔

مکانات کی مانگ میں شدید کمی آئی اور پراپرٹی کی قیمتیں بھی تنزلی کا شکار ہوئیں، اُس مُشکل وقت اور کورونا کی پابندیوں سے چینی لوگوں کو نکلنے اور سنبھلے میں تین سال کا عرصہ لگا۔

ایلیسیا گارسیا-ہیریرو، ویلتھ مینجمنٹ فرم نیٹیکسس کی چیف ایشیا اکانومسٹ کے مطابق ’چین میں، پراپرٹی آپ کے لیے بچت کا بہترین ذریعہ ہے،‘

اُن کا کہنا ہے کہ ’حال ہی میں، یہ آپ کے پیسے کو غیر یقینی کی صورت حال سے دو چار سٹاک مارکیٹ یا کم شرح سود والے بینک اکاؤنٹ میں ڈالنے سے بہتر عمل ہے۔‘

اس کا مطلب یہ ہے کہ مغربی ممالک کے برعکس، وبائی امراض کے بعد اخراجات میں کوئی تیزی یا کسی بھی بڑے معاشی بحران کا سامنا نہیں ہے۔

گارسیا ہیریرو نے کہا کہ ’یہ خیال تھا کہ چینی لوگ کورونا وبا کے بعد اپنے پیسے کے استعمال یا خرچ میں بہت آگے نکل جائیں گے۔‘

اُن کے مطابق ’وہ (چینی لوگ) دُنیا گھمنے جائیں گے، وہ پیرس جائیں گے، اور ایفل ٹاور بھی دیکھیں گے، لیکن درحقیقت وہ یہ جانتے تھے کہ ملکی معیشت اور وہاں اشیا کی قیمتوں میں ہونے والا اضافہ اُن پر بوجھ ثابت ہو سکتا ہے اس لیے انھوں نے فیصلہ کیا ہے کہ ان کے پاس جو نقد رقم ہے، اسے وہ آنے والے مُشکل وقت کے لیے بچا رکھیں گے۔‘

بعض اقتصادی ماہرین کے مطابق پراپرٹی کی موجودہ صورت حال اور حالات سے نکلنے میں برسوں لگیں گے۔

’ڈرامہ کوئین‘ پوڈکاسٹ میں سنیے وہ باتیں جنہیں کسی کے ساتھ بانٹنے نہیں دیا جاتا

قسطیں

مواد پر جائیں

چین کے معاشی اقدامات اور اس کے کام کرنے کے انداز میں موجود مسائل کی ایک جھلک پراپرٹی سیکٹر میں بھی بڑے واضع انداز میں دکھائی دیتی ہے۔

گذشتہ 30 سالوں میں ملک کی حیران کن انداز میں ترقی ہوئی اور اس نے معیشت کو سنبھالا دیا، سڑکوں، رابطہ پلوں اور ریلوے لائن سے لے کر فیکٹریوں، ہوائی اڈوں اور مکانات تک ہر چیز میں یہ عنصر نظر آیا۔

تاہم، کچھ اقتصادی ماہرین کا کہنا ہے کہ یہ نقطہ نظر علامتی اور لفظی طور پر ہی نظر آ رہا ہے۔

چین کی عمارت سازی کی ایک اور عجیب مثال میانمار کی سرحد کے قریب صوبہ یونان میں دیکھی جا سکتی ہے۔ جہاں حکام نے حیران کُن طور پر اس بات کی تصدیق کرتے ہوئے کہا ہے کہ ’وہ لاکھوں ڈالر کی مدد سے ایک قرنطینہ سینٹر بنانے جا رہے ہیں جہاں ضرورت پڑنے پر بڑی تعداد میں کورونا کے مریضوں کو رکھا جا سکے گا۔

اہم بات یہ ہے کہ چین پیسے کے ضیاع کو روکنے کے لیے کُچھ اور بھی کر سکتا ہے۔ ملک کو اپنے لوگوں کے لیے خوشحالی پیدا کرنے کا کوئی اور راستہ تلاش کرنے کی ضرورت ہے۔

پروفیسر فاتاس کا کہنا ہے کہ ’ہم ایک اہم مقام پر ہیں‘، اُن کے مطابق ’پرانا ماڈل کام نہیں کر پا رہا، لیکن سوچ کے محور کو تبدیل کرنے کے لیے آپ کو سنجیدہ سے تنظیمی اور ادارہ جاتی اصلاحات کی ضرورت ہے۔‘

مثال کے طور پر، پروفیسر فاتاس دلیل دیتے ہیں کہ ’اگر چین چاہتا ہے کہ کوئی مالیاتی شعبہ اپنی معیشت کو تیز کرے اور امریکہ یا یورپ کا مقابلہ کرے، تو حکومت کو سب سے پہلے ضابطے کو کافی حد تک ڈھیل دینے کی ضرورت پڑے گی۔‘

لیکن حقیقت میں اس کے برعکس ہوا ہے۔ چینی حکومت نے فنانس سیکٹر پر اپنی گرفت مضبوط کر لی ہے، ’مغربی‘ بینکرز پر دباؤ بڑھایا اور علی بابا جیسی بڑی ٹیکنالوجی کمپنیوں کے خلاف کریک ڈاؤن کیا ہے۔

اس کی ایک جھلک تو ہمیں بڑی تعداد میں نوجوانوں کی بے روزگاری کی صورت میں دکھائی دیتی ہے۔ پورے چین میں، لاکھوں پڑھے لکھے گریجویٹس شہری علاقوں میں وائٹ کالر نوکریاں تلاش کرنے کے لیے کوشاں ہیں۔

جولائی میں، اعداد و شمار سے پتہ چلتا ہے کہ 16 سے 25 سال کی عمر کے درمیان ملازمت کے متلاشیوں کی شرح 21.3 فیصد ہے۔ تاہم اس کے بعد سے حکام نے اعلان کیا کہ وہ اس بارے میں اعداد و شمار شائع کرنا بند کر دیں گے۔

پروفیسر فاتاس کے مطابق ’یہ مرکزی معیشت کے نظام میں اُس سختی کو ظاہر کرتا ہے جس کی وجہ سے بڑی تعداد میں اب تک نوجوانوں کی موجودگی کے باوجود انھیں نظام کا حصہ نہیں بنایا جا سکا ہے یا اس عمل میں مُشکلات کا سامنا ہے۔‘

معاشی سمت کی تبدیلی کے لیے سیاسی نظریے کی تبدیلی کی ضرورت ہے۔ چینی کمیونسٹ پارٹی (سی سی پی) کی حال ہی میں سخت گرفت اور صدر شی کی سی سی پی پر توجہ کو دیکھتے ہوئے، ایسا لگتا نہیں ہے۔ قیادت دلیل دے سکتی ہے مگر یہ ضروری بھی نہیں ہے۔

ایسا محسوس ہوتا ہے جیسے چین اپنی کامیابی کی بھینٹ چڑھ رہا ہے۔ ترقی کی موجودہ شرح کا اگر گذشتہ سالوں سے موازنہ کیا جائے تو اسے ’سست‘ کہا جا سکتا ہے کیونکہ گذشتہ برسوں میں چین میں ترقی کی شرح حیران کن حد تک تیز رہی۔

سنہ 1989 کے بعد سے، چین کی اوسط شرح نمو تقریباً نو فیصد سالانہ رہی ہے۔ تاہم سنہ 2023 میں یہ اعداد و شمار تقریباً 4.5 فیصد ہونے کی پیش گوئی کی گئی ہے۔

یہ ایک بڑی گراوٹ ہے، لیکن پھر بھی امریکہ، برطانیہ اور بیشتر یورپی ممالک کی معیشتوں سے بہت زیادہ ہے۔ کچھ لوگوں نے دلیل دی ہے کہ یہ چین کی قیادت کے لیے بالکل ٹھیک ہے۔

مغربی معیشتیں لوگوں کے اخراجات سے چلتی ہیں، لیکن بیجنگ اس ماڈل سے محتاط ہے۔ اسے نہ صرف فضول سمجھا جاتا ہے بلکہ یہ انفرادیت پسند بھی ہے۔

صارفین کو نیا ٹی وی خریدنے، سٹریمنگ سروسز کو سبسکرائب کرنے یا چھٹیوں پر جانے کے لیے با اختیار بنانا معیشت کو متحرک کرنے میں مددگار ہو سکتا ہے، لیکن یہ چین کی قومی سلامتی یا امریکہ کے ساتھ اس کے مقابلے کے لیے ناکافی ہے۔

بنیادی طور پر صدر شی ترقی چاہتے ہیں اور سیمی کنڈکٹرز، مصنوعی ذہانت اور گرین ٹیکنالوجی جیسی جدید صنعتوں میں حالیہ تیزی کے پیچھے یہ عوامل ہوسکتے ہیں، یہ سب چین کو عالمی سطح پر مسابقتی رکھتے ہیں اور اسے دوسروں پر کم انحصار کرنے میں مدد فراہم کرتے ہیں۔

یہ نظریہ گرتی ہوئی معیشت پر حکومت کے محدود ردعمل کی وضاحت بھی کر سکتا ہے۔ چین میں غیر ملکی سرمایہ کار پریشان ہیں اور چاہتے ہیں کہ حکومت جلد ایکشن لے لیکن حکام طویل کھیل کھیلتے نظر آتے ہیں۔

وہ جانتے ہیں کہ کاغذات کی حد تک، چین میں اب بھی زیادہ ترقی کی بڑی صلاحیت موجود ہے۔ یہ ایک اقتصادی پاور ہاؤس ہو سکتا ہے، لیکن اوسط سالانہ آمدنی اب بھی صرف $12,850 ہے۔ تقریباً 40 فیصد لوگ اب بھی دیہی علاقوں میں رہتے ہیں۔

شی جن پنگ نے اس سال کے شروع میں ملک کے رہنما کی حیثیت سے تیسری مدت کے لیے منصب سنبھالا۔

زیادہ تر لوگوں کے لیے یہ ٹھیک ہے جب معیشت اچھی طرح چل رہی ہو۔ لیکن جیسا کہ چین تین سال کے کورونا کے وبا کے دور سے نکلنے کی کوشش میں ہے، بہت سے لوگوں کو نوکری تلاش کرنے کے لیے جدوجہد کرنا پڑ رہی ہے۔

یہ ہمیں صدر بائیڈن کے ’ٹکنگ ٹائم بم‘ کی وضاحت پر واپس لے جاتا ہے، جو شہری بدامنی یا اس سے بھی زیادہ سنجیدگی سے معاشرے پر اثر انداز ہو سکتے ہیں۔ اس کے جواب میں کسی قسم کی خطرناک خارجہ پالیسی بھی تجویز دی جا سکتی ہے۔

اگرچہ، اس وقت یہ قیاس آرائیاں ہیں۔ چین ماضی میں جتنے بھی بحرانوں سے نکلا ہے۔ لیکن اس میں کوئی شک نہیں کہ ملک کی قیادت کو اب ایک منفرد چیلنج کا سامنا ہے۔

پروفیسر فاتاس کہتے ہیں کہ ’کیا وہ موجودہ صورتحال کے بارے میں فکر مند ہیں؟ یقیناً، وہ فکر مند ہیں‘ کیونکہ وہ اس پر نظر رکھتے ہیں۔ اُن کا مزید کہنا ہے کہ ’کیا وہ (صدر شی) سمجھتے ہیں کہ اب اس صورت میں کیا کرنے کی ضرورت ہے؟‘

وہ کہتے ہیں کہ ’مجھے یقین نہیں ہے لیکن میرا اندازہ ہے کہ وہ کچھ ایسی چیزیں کھو رہے ہیں جو چین کے مستقبل کے لیے بنیادی اور نہایت اہمیت رکھتی ہیں۔‘


Summary: ایک اہم سروے کے مطابق مشرق وسطٰی اور شمالی افریقہ میں بسنے والے عرب شہریوں کا ملک میں معاشی استحکام کے لیے جمہوری نظامِ حکومت سے اعتبار اٹھتا جا رہا ہے۔

ایک اہم سروے کے مطابق مشرق وسطٰی اور شمالی افریقہ میں بسنے والے عرب شہریوں کا اپنے ملکوں میں معاشی استحکام کے لیے جمہوری نظامِ حکومت سے اعتبار اٹھتا جا رہا ہے۔

عرب بیرومیٹر نیٹ ورک کی طرف سے بی بی سی نیوز عربی کے لیے نو ممالک اور فلسطینی علاقوں میں تقریباً 23,000 لوگوں سے انٹرویو کیے گئے ہیں۔ ان افراد میں سے بیشتر نے اس بات سے اتفاق کیا ہے کہ جمہوری نظام حکومت میں ملک کی معیشت کمزور ہوتی ہے۔

یہ نتائج عرب ممالک میں نام نہاد ’عرب سپرنگ‘ کے نام سے شروع ہونے والے مظاہروں کے صرف ایک دہائی کے بعد سامنے آئے ہیں جب وہاں جمہوری تبدیلی کا مطالبہ کیا گیا تھا۔

مظاہروں کے دو سال سے بھی کم عرصے کے بعد، ان ممالک میں سے صرف ایک ملک تیونس  میں جمہوری نظام قائم رہا تھا، لیکن گزشتہ ہفتے شائع ہونے والے آئین کا مسودہ منظور ہونے کی صورت میں ملک میں واپس آمریت آ سکتی ہے۔

پرنسٹن یونیورسٹی میں قائم ایک تحقیقی نیٹ ورک عرب بیرومیٹر کے ڈائریکٹر مائیکل رابنز جنھوں نے 2021 کے آخر سے 2022 کے موسم بہار کے درمیان یہ سروے کرنے کے لیے مشرق وسطیٰ اور شمالی افریقہ کی یونیورسٹیوں اور پولنگ اداروں کے ساتھ کام کیا،  کہتے ہیں کہ  سنہ 2018 -19 میں کیے جانے والے سروے کے بعد سے علاقائی سطح پر جمہوریت سے متعلق نظریات میں تبدیلی آئی ہے۔

ان کا کہنا ہے کہ 'یہاں یہ احساس پیدا ہو رہا ہے کہ جمہوری نظام حکومت اچھا طرز حکومت نہیں ہے اور یہ سب کچھ ٹھیک نہیں کر سکتا ہے۔'

وہ کہتے ہیں کہ 'ہم اس خطے میں جو ایک چیز دیکھ رہے ہیں کہ لوگ بھوکے ہیں، ان کے پاس خوراک نہیں ہے، انھیں روٹی چاہیے اور وہ اپنے اپنے ممالک میں حکومتی نظام سے پریشان ہیں۔‘

اس سروے میں شامل بیشتر ممالک میں، اوسطاً نصف سے زیادہ جواب دہندگان اس بیان سے متفق ہیں کہ جمہوری نظام میں معیشت کمزور ہوتی ہے۔

سروے کیے گئے ہر ملک میں، آدھے سے زیادہ لوگوں کا کہنا ہے کہ وہ اس بات سے متفق یا شدید متفق ہیں کہ انھیں اس بات سے فرق نہیں پڑتا کہ نظام حکومت کیا ہے مگر انھیں حکومتی پالیسیوں کی افادیت پر زیادہ فکرمند ہیں۔

ای آئی یو ڈیموکریسی انڈیکس کے مطابق مشرق وسطیٰ اور شمالی افریقہ انڈیکس میں شامل تمام خطوں میں سب سے نچلے درجے پر ہیں۔ اسرائیل کو 'خامیوں سے بھرپور جمہوریت'، تیونس اور مراکش کو 'ہائبرڈ حکومتوں' کے طور پر درجہ بند کیا گیا ہے، جبکہ باقی کے خطے کو 'آمرانہ نظام حکومت' قرار دیا جاتا ہے۔

سات ممالک اور فلسطینی ریاستوں میں عرب بیرو میٹر کے سروے میں آدھے سے زیادہ جواب دہندگان نے اس بات پر اتفاق کیا کہ 'ان کے ملک کو ایک ایسے رہنما کی ضرورت ہے جو کام کرنے کے لیے 'قوانین میں تبدیلی' کر سکے۔'

صرف مراکش وہ واحد ملک تھا جہاں آدھےسے کچھ کم افراد نے اس بات سے اتفاق کیا۔

تاہم فلسطینی ریاستوں، اردن اور سوڈان میں  ایسے افراد کی قابل ذکر تعداد تھی جنھوں نے اس بات سے اتفاق نہیں کیا۔

تیونس میں کیے گئے سروے میں دس میں سے آٹھ افراد نے اس سوال سے اتفاق کیا، جبکہ دس میں سے نو افراد نے صدر سعید کی جانب سے جولائی 2021 میں  حکومت ختم کرنے اور پارلیمان کو معطل کرنے کے فیصلے کی حمایت کی۔

اگرچہ صدر سعید کے اس فیصلے کو ان کے مخالفین نے حکومتی تختہ الٹنا قرار دیا تھا لیکن ان کا کہنا تھا کہ ملک کے کرپٹ سیاسی نظام کو ٹھیک کرنے کے لیے یہ ضروری تھا۔

تیونس وہ وہاں ملک ہے جو ’عرب سپرنگ‘  کے مظاہروں کے بعد سے جمہوری نظام حکومت برقرار رکھے ہوئے ہیں۔ تاہم اب ایسا لگتا ہے کہ وہ صدر سعید کی قیادت میں دوبارہ آمرانہ نظام حکومت کی جانب بڑھ رہا ہے۔

’ڈرامہ کوئین‘ پوڈکاسٹ میں سنیے وہ باتیں جنہیں کسی کے ساتھ بانٹنے نہیں دیا جاتا

قسطیں

مواد پر جائیں

ای آئی یو ڈیموکریسی انڈیکس 2021 کی درجہ بندی میں وہ 21 پوائنٹ نیچے چلا گیا تھا اور اسے 'خامیوں سے بھرپور جمہوریت' کی بجائے 'ہائبرڈ حکومت' کے طور پر شمار کیا گیا ہے۔

تیونس میں یہ سروے اکتوبر اور نومبر 2021 کے درمیان کیا گیا تھا۔ تب سے ملک میں صدر کے خلاف مظاہرے ہو رہے ہیں، کیونکہ انھوں نے پارلیمنٹ کو تحلیل کر کے، انتخابی کمیشن کا کنٹرول سنبھال کر اقتدار پر اپنی گرفت مضبوط کر لی ہے، اور ایک نئے آئین کے تحت ریفرنڈم کے انعقاد پر زور دیا ہے۔ جس کے بارے میں بہت سے لوگوں کا کہنا ہے کہ اس سے ان کے اختیارات میں اضافہ ہوگا۔

جبکہ اس دوران ملک کی معیشت شدید بحران کا شکار ہے۔

پرنسٹن سکول آف پبلک اینڈ انٹرنیشنل افیئرز کے ڈین اور عرب بیرومیٹر کے شریک بانی امانے جمال کہتے ہیں کہ 'بدقسمتی سے اب تیونس آمرانہ نظام حکومت کی جانب واپس جا رہا ہے یا ہم کہہ سکتے ہیں کہ جمہوری پسپائی کا شکار ہے، یہ آج پوری دنیا میں ایک رحجان ہے۔'

ان کا مزید کہنا ہے کہ 'میرے خیال میں اس کی بنیادی وجہ آمریت یا آمرانہ سیاسی ثقافت سے وابستگی نہیں ہے، اب وہاں واقعی یہ سمجھا جاتا ہےکہ تیونس میں جمہوریت معاشی طور پر ناکام ہو چکی ہے۔‘

ان سات ممالک اور فلسطینی ریاستوں میں کووڈ کی وبا، کرپشن اور عدم استحکام سے قبل ملکی معاشی صورتحال کو سب سے اہم چیلنج کے طور پر سمجھا جاتا تھا۔

ان ممالک میں سے صرف دو ممالک میں معاشی صورتحال کو سب سے اہم نہیں سمجھا جاتا، ان میں سے ایک عراق ہے جہاں لوگوں کی نظر میں سب سے زیادہ بڑا مسئلہ کرپشن ہے جبکہ دوسرا ملک جنگ زدہ لبیا ہے جہاں لوگوں کے نزدیگ سب سے بڑا مسئلہ عدم استحکام ہے۔

جن بھی ممالک میں سروے کیا گیا وہاں کم از کم تین میں سے ایک شخص نے اس بات سے اتفاق کیا کہ گزشتہ ایک برس کے دوران،  ان کے پاس خوراک ختم ہونے سے پہلے ہی مزید  خریدنے کے لیے کافی رقم موجود تھی۔

دو وقت کی خوراک کا انتظام کرنے کی مشکل کو سب سے زیادہ مصر اور موریطانیہ کے شہریوں نے محسوس کیا۔ جہاں تین میں سے دو افراد نے کہا کہ ایسا کبھی کبھار ہی ہوتا ہے۔

اس سروے کا زیادہ تر حصہ  فروری میں روس کے یوکرین پر حملے سے پہلے کیا گیا تھا،  جبکہ اس حملے کے بعد سے پورے خطے میں خوراک سے متعلق عدم تحفظ مزید بڑھ گیا ہے۔ خاص طور پر مصر، لیبیا اور تیونس میں جن کا زیادہ تر انحصار روسی اور یوکرین کی برآمد کردہ گندم پر ہے۔

اس سروے کے جواب دہندگان جنھوں نے یہ کہا کہ خوراک ختم ہو جانے کے بعد وہ مزید خریدنے سے قاصر ہوتے ہیں جمہورت کے کم حامی تھے۔ ان میں سے زیادہ تر سوڈان، مریطانیہ اور مراکش کے شہری تھے۔

اس پورے خطے میں معاشی صورتحال تاریک اور سنگین ہے، تمام جواب دہندگان میں سے آدھے سے بھی کم اپنے ملک کی معاشی صورتحال کو اچھا بتانے کے لیے تیار ہیں۔

اس سروے میں لبنان کی درجہ بندی سب سے کم ہے۔ لبنانی شہریوں میں ایک فیصد سے بھی کم نے کہا کہ ان کے ملک کی موجودہ اقتصادی صورتحال اچھی ہے۔ عالمی بینک نے لبنان کے معاشی بحران کو 19سویں صدی کے وسط کے بعد سے دنیا کا سب سے شدید معاشی بحران قرار دیا ہے۔

مجموعی طور پر زیادہ تر لوگوں کو یہ امید نہیں ہے کہ اگلے چند برسوں میں ان کے ملک کی معاشی صورتحال بہتر ہو گی۔ تاہم کچھ امید ہے۔ چھ ممالک میں، سروے کیے گئے ایک تہائی سے زیادہ شہریوں کا کہنا ہے کہ آنے والے دو سے تین برسوں میں صورت حال بہتر یا کسی حد تک بہتر ہو جائے گی۔

تیونس کے حالیہ معاشی بحران کے باوجود یہاں کے جواب دہندگان اپنے مستقبل کے بارے میں سب سے زیادہ پر امید ہیں۔ ان میں سے 61 فیصد کا کہنا تھا کہ چند برسوں میں چیزیں بہت بہتر ہو جائیں گی یا کچھ حد تک بہتر ہوئی ہے۔

عرب بیرومیٹر کے ڈاکٹر رابنز کہتے ہیں کہ مستقبل 'غیر یقینی ہے۔' ان ممالک کے شہری کسی متبادل سیاسی نظام کا انتخاب کر سکتے ہیں جیسا کہ چین کا ماڈل۔ ایک آمرانہ، ایک سیاسی جماعت کا نظام۔ ان کا کہنا ہے کہ 'اس نظام نے گذشتہ 40 برسوں میں بڑی تعداد میں لوگوں کو غربت کی لکیر سے نکالا ہے۔'

وہ مزید کہتے ہیں کہ 'لوگ اس طرح کی فوری اور تیز معاشی ترقی چاہتے ہیں۔'


Summary: اگرچہ اس وقت غزہ میں مکمل طور پر جنگ بندی دور دکھائی دیتی ہے تاہم کچھ تازہ پیشرفت کو دیکھ کر یہ اندازہ لگایا جا سکتا ہے کہ حماس اور اسرائیل کے درمیان جنگ میں وقفے کا امکان موجود ہے۔

اس معاہدے سے حماس کی عوام میں ساکھ متاثر ہو گی کیونکہ اس سے قبل حماس نے مکمل جنگ بندی تک یرغمالیوں کو رہا کرنے سے انکار کیا تھا۔

تاہم حماس کے رہنما اسماعیل ہنیہ جو زیادہ وقت دوحہ میں ہی ہوتے ہیں، اس وقت ایک اعلی سطحی وفد کے ساتھ مصر کی انٹیلیجنس ایجنسی کے سربراہ عباس کامل سے بات چیت کے لیے قاہرہ آئے ہیں۔ اس سے پتا چلتا ہے کہ جنگ میں وقفے کے لیے کتنی سنجیدگی پائی جاتی ہے۔

گذشتہ ماہ قطر اور مصر نے غزہ میں ایک ہفتے کی جنگ بندی کے لیے سر توڑ کوششیں کی تھیں۔

اسرائیل کا کہنا ہے کہ حماس کے خاتمے تک یہ جنگ جاری رہے گی۔ حماس سنہ 2007 سے غزہ کی پٹی پر حکومت کر رہی ہے۔

اسرائیل کے مقامی میڈیا کے مطابق اسرائیل نے ثالث ممالک کو جنگ میں وقفے کے لیے اپنا ایک پلان دیا ہے، جس کے مطابق 30 سے 40 یرغمالیوں کی رہائی ممکن ہو سکے گی۔ ان میں ترجیح زیادہ عمر کے افراد اور بیماروں کو دی جائے گی۔

خیال کیا جا رہا ہے کہ ان کا تبادلہ اسرائیلی جیلوں میں قید فلسطینیوں سے کیا جا سکتا ہے جنھیں گذشتہ ڈیل میں رہا ہونے والی خواتین اور نوعمروں سے زیادہ سنگین جرائم کا مرتکب قرار دیا گیا اور یہ کہ جنگ بندی ایک یا دو ہفتے تک جاری رہ سکتی ہے۔

اسرائیل کے صدر آئزک ہرزوگ نے منگل کے روز سفارتکاروں کو بتایا کہ ان کا ملک انسانی بنیادوں پر دوسری بار جنگ میں وقفے کے لیے تیار ہے اور یہ کہ مزید یرغمالیوں کی رہائی ممکن بنانے کے لیے غزہ میں مزید انسانی امداد بھیجنے پر تیار ہے۔

خیال رہے کہ اس سے قبل حماس کی طرف سے سات اکتوبر کے حملے میں یرغمال بنائے جانے والے افراد کے اہل خانہ سے ملاقات کے دوران اسرائیل کے وزیراعظم نتن یاہو بین یامین نے بتایا کہ ’ان یرغمال بنائے جانے والوں کی واپسی ان کی ترجیح اول ہے۔‘

انھوں نے تصدیق کی کہ نئے امن معاہدے کے سلسلے میں اسرائیل کی ایجنسی موساد کے سربراہ نے حالیہ دنوں دو بار یورپ کا دورہ کیا ہے۔ پیر کو پولینڈ میں انھوں نے اپنے امریکی ہم منصب یعنی سی آئی اے کے سربراہ اور قطر کے وزیراعظم سے بھی ملاقات کی ہے۔

اس وقت اسرائیل غزہ پر بمباری کر رہا ہے جبکہ خان یونس میں اس وقت شدید زمینی جنگ کی بھی اطلاعات موصول ہو رہی ہیں۔

اسرائیلی فوج کے ترجمان ڈینئیل ہگاری نے گذشتہ رات یہ کہا تھا کہ فوجی دستے اس علاقے میں اپنی کارروائیوں کا دائرہ بڑھا رہے ہیں۔

اسرائیل کی فوج کا کہنا ہے کہ اس نے منگل کے روز غزہ کی پٹی میں 300 اہداف کو نشانہ بنایا ہے۔ فلسطینی ریڈ کریسنٹ کا کہنا ہے کہ جنوبی غزہ میں جبالیہ کے مقام پر اسرائیلی فورسز نے اس کی ایک ایمبولینس کو گھیرے میں لے لیا ہے۔

اسرائیلی رہنماؤں کے خیال میں فوجی دباؤ کے ذریعے حماس کو مذاکرات کی میز پر لایا جا سکتا ہے۔ تاہم یرغمال بنائے جانے والے افراد کے اہل خانہ اسرائیل کی اس حکمت عملی سے متفق نہیں ہیں۔ اس بے چینی میں اس وقت اضافہ ہوا جب جمعے کے روز اسرائیلی فوج نے ان میں سے تین یرغمالیوں کو خود گولیاں مار کر ہلاک کر دیا۔

ایک اندازے کے مطابق اس وقت حماس کی حراست میں یرغمال افراد کی تعداد 100 سے زائد بنتی ہے۔ حماس نے نومبر کے آخر میں 105 عام شہریوں کو رہا کیا ہے، جس میں زیادہ تر اسرائیلی خواتین اور بچے شامل تھے۔

اس وقت غزہ میں مرنے والوں کی تعداد 20 ہزار کے قریب پہنچ گئی ہے۔

برطانیہ کے وزیر خارجہ ڈیوڈ کیمرون ایک ’پائیدار جنگ بندی‘ کے لیے اس ہفتے مصر اور سوڈان کا دورہ کر رہے ہیں۔ اس جنگ بندی کے تحت انسانی امداد پہنچانے اور یرغمال بنائے جانے والے افراد کی رہائی بھی ممکن بنائی جا سکے گی۔

برطانیہ کے دفتر خارجہ کے مطابق مشرق وسطیٰ کے اپنے دوسرے دورے پر لارڈ کیمرون غزہ کو امداد بھیجنے سے متعلق کوششوں کو حتمی شکل دیں گے اور ’حماس کی طرف سے اسرائیل پر راکٹ حملوں اور خطرات کا بھی سدباب‘ کرائیں گے۔

اپنے دورے سے قبل ڈیوڈ کیمرون کا کہنا تھا کہ کوئی بھی غیرضروری طور پر اس تنازعے کی طوالت کا قائل نہیں ہے۔ ان کے مطابق ’مگر یہ اہم ہے کہ یہ جنگ بندی پائیدار ہو۔‘

سوڈان سے براہ راست پہلی بار 46 ٹرک 750 میٹرک ٹن خوراک لیے غزہ میں داخل ہوئے۔ اس سے قبل صرف مصر کے ذریعے ہی امداد غزہ تک پہنچانا ممکن تھا۔

اس انسانی امداد کے قافلے کو غزہ میں داخل ہونے کے لیے اقوام متحدہ کے ورلڈ فوڈ پروگرام (ڈبلیو ایف پی) اور سوڈان کی حشمت چیریٹی آرگنائزیشن نے اس کا اہتمام کیا ہے۔ یہ قافلہ اسرائیل کو غزہ سے ملانے والی کریم شالوم کراسنگ سے غزہ میں داخل ہوا۔

اقوام متحدہ کے ادارے ڈبلیو ایف پی کا کہنا ہے کہ غزہ کی نصف آبادی کو فاقوں کا سامنا ہے لہٰذا فوری طور پر جنگ بندی کی جائے اور تمام سرحدیں فوری طور پر کھول دی جائیں۔

اقوام متحدہ بھی غزہ میں جنگ بندی کے لیے سر توڑ کوششیں کر رہا ہے۔ اقوام متحدہ کے مطابق غزہ کی 23 لاکھ آبادی میں سے 19 لاکھ افراد یا اپنے گھر سے محروم ہو گئے ہیں یا پھر وہ غزہ چھوڑ کر ہی چلے گئے ہیں۔ غزہ میں انسانی امداد نہ پہنچنے سے متعلق بھی تشویش بڑھ گئی ہے۔ اقوام متحدہ نے خبردار کیا ہے کہ اس وقت غزہ میں زندگی بالکل خطرے کے دھانے پر ہے یعنی اب وہاں موجود آبادی کا زندہ رہنا مشکل ہو گیا ہے۔

اقوام متحدہ کے مطابق غزہ میں جلد سے جلد جنگ بندی تک پہنچنے کی ضرورت ہے۔